Kisah 3 Gadis Diculik Dan Dikurung Lebih 10 Tahun - Penculikan Ariel Castro

"Tolong saya, saya Amanda Berry. Saya perlukan pihak polis," jelas Amanda. "Saya telah diculik dan saya telah hilang lebih daripada 10 tahun. Sekarang saya di sini dan saya telah bebas!"

Berikut adalah perbualan telefon di antara Amanda Berry dan pihak polis tempatan di Cleveland, Ohio.

Amanda Berry, salah seorang daripada mangsa culik, telah berjaya meloloskan diri selepas diculik dan dijadikan tahanan selama lebih daripada 10 tahun oleh seorang pemandu bas, Ariel Castro.

Bagaimana seorang pemandu bas sekolah tempatan boleh menculik dan menghambakan 3 gadis tempatan? Bagaimana mereka tidak dapat dikesan oleh keluarga dan rakan-rakan?

Ketiga-tiga gadis ini dijadikan "banduan" dan "hamba" fizikal, mental dan seksual dalam penjara yang mana tidak jauh daripada rumah mereka.

Ariel Castro dilahirkan pada 10 Julai 1960 di Puerto Rico dan berpindah ke Amerika Syarikat ketika masih kecil bersama ibunya selepas kedua ibu bapanya bercerai.

Ariel kemudiannya berkahwin dengan Grimilda Figueroa, dan berpindah ke 2207 Seymour Avenue, Cleveland, Ohio pada tahun 1992. Hasil perkahwinan mereka dikurniakan 3 orang anak lelaki dan seorang anak perempuan.

Ariel mempunyai rekod keganasan rumah tangga didakwa memukul isterinya sehingga patah tangan, hidung dan tulang rusuk.

Pada tahun 1996, Grimilda berpindah keluar daripada rumah tersebut dan mendapat hak penjagaan keempat-empat anak mereka.

Menurut jiran dan kenalan Ariel, dia merupakan seorang yang baik hati dan suka menolong orang. Dia sangat mudah didekati dan juga peramah, membuatkan orang ramai senang dengannya. Namun di sebalik personaliti tersebut, Ariel mempunyai sisi gelap dalam dirinya.

Amanda Berry, Michele Knight dan Gina Dejesus, ketiga-tiga mangsa ini diculik dengan cara yang sama dan di kawasan yang sama.

Mangsa penculikan pertama adalah Michelle Knight. Pada 23 Ogos 2002, Michelle yang ketika itu berusia 21 tahun dilaporkan hilang selepas mengunjungi rumah sepupunya.

Menurut sumber, Ariel Castro yang memandu van, mengajak Michelle ke rumahnya dengan menjanjikan anak anjing untuk diberikan kepada anaknya.

Percaya dengan ajakan tersebut, Michelle di bawa ke rumah Ariel, dan sejak itu, kelibatnya tidak lagi kelihatan.

Pihak polis melaporkan bahawa kehilangan Michelle disiasat dengan sumber yang terhad, sebahagian besarnya disebabkan oleh dia dikategorikan sebagai dewasa pada ketika itu.

Selepas 15 bulan, nama Michelle dikeluarkan daripada senarai mangsa hilang.

Kurang setahun selepas penculikan Michelle Knight, seorang gadis bernama Amanda Marie Berry dilaporkan hilang sehari sebelum ulangtahun kelahirannya yang ke 17, pada 21 April 2003.

Kali terakhir Amanda diketahui keberadaannya apabila dia menelefon kakaknya, memberitahu bahawa dia menumpang seseorang untuk pulang ke rumah selepas tamat syif kerjanya di Burger King.

Menggunakan modus operandi yang sama, Ariel Castro mengumpan Amanda dengan bertanya sama ada dia ingin menumpang pulang.

Malah, Amanda juga merupakan rakan kepada anak Ariel Castro, iaitu Angie. Ariel bertanyakan sama ada Amanda ingin berjumpa dengan anaknya di rumah, dan Amanda menjawab ya.

Pada mulanya pihak FBI beranggapan bahawa Amanda melarikan diri, sehinggalah seminggu selepas kehilangannya di mana seorang lelaki yang tidak dikenali membuat panggilan telefon kepada ibu Amanda mengatakan: "Amanda ada dengan saya. Dia baik-baik sahaja dan akan pulang ke rumah dalam masa beberapa hari,".

Ibu Amanda, Louwana Miller, terus mencari anaknya walaupun selepas seorang yang mengaku dirinya sebagai psikik, Sylvia Browne, memberitahunya bahawa Amanda telah mati.

Berusia 14 tahun ketika itu, Georgina "Gina" Lynn DeJesus dilaporkan hilang pada 2 April 2004, setahun selepas penculikan Amanda Berry.

Kali terakhir Gina kelihatan adalah di sebuah pondok telefon, dalam perjalanan pulang daripada sekolahnya. Pada ketika itu, Gina bersama-sama rakannya Arlene Castro, yang juga merupakan anak kepada penculiknya itu.

Mereka menelefon ibu Arlene, Grimilda, memohon kebenaran bermalam di rumah Gina.

Selepas tidak mendapat kebenaran Grimilda, kedua-dua rakan ini membawa haluan masing-masing, dan ketika inilah Ariel datang dan mengajak Gina menaiki vannya.

Arlene adalah individu terakhir melihat Gina sebelum kehilangannya. Gina kemudiannya dibawa ke rumah Ariel dan dirantai di bilik bawah tanah, sama seperti Amanda.

Apa yang menyeramkan adalah jarak di antara rumah Ariel Castro dan rumah keluarga Gina hanyalah 3 kilometer dan Ariel Castro mengenali keluarga Gina dengan agak rapat.

Disebabkan tiada sesiapa yang melihat penculikan Gina, maka "AMBER Alert" tidak dikeluarkan. AMBER Alert adalah sistem amaran penculikan kanak-kanak yang berasal dari Amerika Syarikat pada tahun 1996

Gina dipaparkan dalam segmen America's Most Wanted, yang mengaitkannya dengan kehilangan Amanda. Kehilangannya mendapat liputan media sehingga tahun 2012, 8 tahun selepas kehilangannya.

Pelbagai usaha dilakukan, termasuklah upacara sembahyang di gereja yang mana dihadiri oleh Ariel Castro sendiri yang dilaporkan bermain muzik dalam upacara tersebut yang didedikasikan kepada Gina.

Malah, Ariel juga membantu dalam misi pencarian Gina dengan mengedarkan fliers kepada orang ramai bersama anaknya Arlene.

Selepas diculik, Michelle dibawa oleh Ariel ke tingkat atas, mengikat tangan dan kakinya bersama-sama. Michelle ditinggalkan bersendirian selama 3 hari tanpa diberi makanan.

Bilik di mana Michelle dikurung dikunci dan dia terpaksa menggunakan tandas plastik untuk membuang air yang mana sangat jarang dibersihkan.

Michelle diberi makan sekali sehari dan dibenarkan untuk mandi sekali seminggu.

Michelle digunakan sebagai pelayan seks oleh Ariel sehinggakan hamil sebanyak 5 kali, namun digugurkan oleh Ariel dengan cara dipukul menggunakan dumbbell, ditumbuk, dihentak ke dinding dan dibiarkan kelaparan.

Pernah satu ketika dalam tempoh 11 tahun diculik, Michelle tidak mandi hampir 8 bulan.

Selepas penculikan Amanda, dia juga dibawa ke rumah Ariel dan dibawa sekitar kawasan dalam rumah, sebelum Ariel mengarahkan Amanda untuk menanggalkan seluarnya.

Amanda kemudiannya dibawa ke bahagian bawah tanah di mana kaki dan tangannya dirantai, dan dipakaikan helmet. Arie meninggalkan Amanda berseorangan dalam kegelapan di bilik bawah tanah tersebut.

Menurut Amanda, dia beranggapan bahawa dia akan mati di situ. Ariel membekalkan sebuah TV hitam putih, di mana digunakan Amanda untuk melihat berita yang menyiarkan berita penculikannya dan memaparkan ahli keluarganya yang sedang mencarinya.

4 hari kemudian, Amanda dipindahkan ke sebuah bilik di tingkat dua dan dirantai di sebuah radiator. Amanda menceritakan detik-detik dia dikurung dan diasingkan membuatkan dirinya tidak lagi mampu bertahan.

Amanda kemudiannya meminta Ariel membelikannya buku atau jurnal, supaya dia dapat berbuat sesuatu mengisi masa-masa yang dilaluinya.

Menggunakan buku tersebut, Amanda menulis diarinya yang mana dia mencatatkan jumlah dirinya menjadi mangsa seks Ariel setiap hari.

Antara tulisan Amanda adalah: "Saya tak sabar nak balik rumah. Saya dah berusia 17 tahun tapi saya tak ada kehidupan. Dan dia (Ariel) beritahu yang saya masih muda dan akan dibenarkan pulang lagi 2 bulan,"

Sama seperti Michelle, Amanda juga hamil akibat dirogol oleh Ariel. Namun, Ariel tidak membunuh kandungan tersebut dan pada Disember 2006, Amanda telah melahirkan seorang bayi di dalam sebuah kolam plastik berisi air dan dibantu oleh Michelle.

Bayi tersebut diberi nama Jocelyn dan hasil ujian DNA mengesahkan bahawa Ariel Castro adalah bapa kandung Jocelyn. Jocelyn memanggil Ariel dengan panggilan "daddy" dan ibu Ariel dengan panggilan "grandmother".

Gina DeJesus juga mengalami nasib yang sama seperti Michelle dan Amanda, namun tidak hamil. Mereka tinggal di bilik yang berasingan dan diugut akan dibunuh jika cuba untuk melarikan diri.

Ketiga-tiga gadis malang ini dikurung dan diseksa di dalam rumah ini, tanpa sekalipun menjejakkan kaki di luar mahupun melihat cahaya matahari (semua tingkap ditutup dengan kayu) selama 11 tahun bagi Michelle, 10 tahun Amanda dan 9 tahun bagi Gina.

Dan dalam tempoh tersebut, Ariel Castro menjalani kehidupannya seperti tiada apa yang berlaku. Pada siang hari dia bekerja sebagai pemandu bas sekolah dan bermain bass di kelab tempatan pada malanya.

Hanya anaknya Jocelyn dibenarkan bermain di halaman dan di bawa ke gereja.

Malah, semua kenalan dan jiran tidak menyedari bahawa antara salah satu kes penculikan terdahsyat sedang berlaku di kawasan kejiranan mereka.

4 hari sebelum penemuan, Ariel berkongsi satu post Facebook dengan menulis kapsyen "Miracles do happen. God is Good".

Pada 6 Mei 2013, selepas 10 tahun diculik dan dikurung, Amanda Berry melihat satu peluang ke aras kebebasan.

Dia terlihat pintu biliknya tidak dikunci, namun teragak-agak untuk melarikan diri. Sebelum itu, mereka juga sedar bahawa pintu bilik tidak dikunci Ariel, yang mana mereka cuba untuk melarikan diri.

Namun usaha itu terbantut selepas disedari Ariel yang kemudiannya memukul mereka. Namun, situasi kali ini sedikit berbeza.

Anak Amanda, Jocelyn yang ketika itu berusia 6 tahun, memberitahu ibunya: "Ibu, ayah beritahu bahawa dia pergi ke rumah nenek,".

Mendengar kata-kata anaknya itu, Amanda sedar terdapat peluang keemasan untuk melarikan diri. Amanda memberanikan diri keluar daripada bilik dan menuju tingkat bawah.

Menyedari Ariel tiada di rumah, Amanda kemudiannya mengetuk pintu utama yang berkunci dan menjerit dengan begitu kuat sehinggakan disedari oleh jiran-jirannya.

Salah seorang daripada jiran kemudiannya pergi ke rumah tersebut dan Amanda berkata: "Saya Amanda Berry, tolong saya!".

Charles Ramsay kemudiannya memecahkan bahagian bawah pintu dan Amanda keluar melalui lubang tersebut bersama-sama anaknya.

Setelah berjaya melarikan diri, Amanda menghubungi 911 dan meminta bantuan.

Sejurus pihak polis tiba di rumah Ariel, Amanda memberitahu bahawa terdapat lagi 2 orang wanita di dalam rumah tersebut, membuatkan pihak polis memecah masuk.

Selepas menaiki tingkat atas, pegawai polis Anthony Espada terlihat seorang wanita keluar daripada bilik dan berhenti seketika sambil merenung tepat kepadanya, lalu melompat ke arah Anthony sambil berkata:

Beberapa saat kemudian Anthony terlihat seorang lagi wanita keluar daripada sebuah bilik dan beliau bertanyakan siapa nama wanita tersebut.

Ketiga-tiga mangsa tersebut bersama kanak-kanak itu dibawa ke MetroHealth Medical Center untuk pemeriksaan.

Semua jiran dan rakyat Amerika Syarikat terkejut dengan penemuan tersebut yang mana mereka menyangkakan bahawa ketiga-tiga wanita itu sudah mati.

Pihak polis kemudiannya memulakan pencarian ke atas Ariel Castro berpandukan butiran mengenai kereta yang dipandunya.

Seketika kemudian, polis berjaya menjejaki Ariel dan dia diberkas di sebuah restoran McDonald berdekatan kawasan tersebut.

Ariel didakwa dengan 4 tuduhan penculikan dan 3 tuduhan rogol pada 8 Mei 2013 yang membawa hukuman penjara 10 tahun hingga seumur hidup.

Seminggu kemudian pada 14 Mei, Ariel Castro melalui peguamnya mengaku tidak bersalah di atas semua tuduhan jika didakwa kerana menculik dan merogol.

Pada 7 Jun 2013, pertuduhan rasmi dibuat oleh juri Cuyahoga County mengandungi 329 tuduhan, termasuk 2 tuduhan membunuh melibatkan kematian bayi dalam rahim Michelle.

Dan pada 12 Julai, sekali lagi juri Cuyahoga County membuat dakwaan sebenar yang membawa kepada 977 tuduhan semuanya, iaitu:

Pada 17 Julai, Ariel Castro sekali lagi mengaku tidak bersalah terhadap semua dakwaan tersebut.

Namun pada 26 Julai 2013, Ariel Castro mengaku bersalah terhadap 937 daripada 977 tuduhan ke atasnya yang membawa kepada hukuman penjara 1,000 tahun tanpa parol.

Segala asetnya dirampas termasuk rumah tersebut yang kini telah dimusnahkan.

Ketika di mahkamah, Ariel Castro berucap selama 20 minit di mahkamah dengan berkata dia adalah "orang yang baik" dan bukannya "monster".

Ariel mendakwa dia tidak pernah memukul atau menyeksa ketiga-tiga wanita tersebut dan menegaskan bahawa segala hubungan seks yang dilakukan adalah dengan persetujuan mereka.

Dia kemudiannya menyalahkan FBI kerana gagal menangkapnya dan menyalahkan mangsa-mangsanya kerana mempercayakannya.

Ariel kemudiannya dengan nada bersalah berkata: "Saya harap mereka dapat memaafkan saya kerana kami (Ariel dan ketiga-tiga mangsa) hidup dengan sangat harmoni di rumah tersebut,".

Rumah Ariel Castro yang menjadi "penjara" bagi Michelle Knight, Amanda Berry dan Gina DeJesus telah dirobohkan pada 7 Ogos 2013.

Pada petang 3 September 2013, selepas baru sebulan menjalani hukumannya, Ariel Castro ditemui tergantung dengan selimut di sel penahannnya di Correctional Reception Center di Orient, Ohio.

Pegawai penjara melakukan CPR ke atas Ariel sebelum dibawa ke Pusat Perubatan Wexner Ohio State University, di mana dia diisytiharkan mati.

Kisah ini telah difilemkan dalam "Cleveland Abduction" dan ditayangkan pada tahun 2015.

Kini, ketiga-tiga wanita tabah ini bekerja sama untuk membantu orang lain, memberikan harapan dan memastikan tiada siapa yang terpaksa melalui apa yang mereka lalui.

Michelle Knight yang menukarkan namanya kepada Lilly Rose, telah berkahwin pada tahun 2016dan melancarkan 2 buah buku bertajuk "Finding Me" dan "Life After Darkness" yang mana diharapkan agar dapat membantu mangsa sepertinya.

Gina DeJesus pula menyertai Northeast Ohio Amber Alert Committee, membantu menyokong mangsa dan keluarga mereka.

Amanda Berry pula melakukan perkara yang sama mengendalikan segmen TV mengenai orang yang hilang di Northeast Ohio.

Nota penulis: Kes ini adalah sangat menakutkan dan tidak boleh dihadam akal fikiran bagaimana seseorang itu boleh melakukannya. Kepada gadis-gadis di luar sana, jagalah diri dengan sebaiknya.


Sejarah Kanada Kesan Golongan Gay Dengan Mesin Pengesan Homo

Apa yang kami ingin ceritakan kepada anda bukanlah satu kisah fiksyen.

Pada bulan November 2016, seorang bekas tentera laut Kanada bernama Todd Ross bertindak menyaman kerajaan Kanada, yang memecat beliau daripada perkhidmatan pada tahun 1990 selepas Todd diarahkan menjalani ujian poligraf, membuktikan dia terpaksa mengakui dirinya seorang homoseksual.

Saman itu dibuat melibatkan Todd serta ramai lagi individu yang telah mengalami penindasan akibat hilang pekerjaan kerana didakwa homoseksual atau pernah mengalami situasi yang dianggap kurang menyenangkan semasa bekerja. Jumlah tuntutan mereka bernilai $600 juta ringgit, yang akan dibahagikan kepada lebih 9,000 orang individu yang mengalami diskriminasi secara paksaan dalam tempoh 4 dekad lamanya sejak tahun 1950.

Sejak tahun 1950, tentera Kanada serta jabatan perkhidmatan awam mereka mengamalkan dasar rasmi tidak mengambil penjawat atau tentera yang berorientasikan LGBT ke dalam perkhidmatan dan amalan ini kekal diterapkan, walaupun pada pertengahan 1960-an, undang-undang jenayah melibatkan perlakuan homoseksual dimansuhkan. Amalan itu diteruskan secara tidak rasmi, dengan peluang golongan LGBT berkhidmat dalam tentera atau sektor awam dihadkan. Apakah cara yang digunakan oleh kerajaan Kanada dahulu dalam mengenalpasti siapa individu LGBT yang perlu digugurkan daripada perkhidmatan awam?

'Fruit Machine' bukanlah nama rasmi kepada mesin yang digunakan oleh kerajaan Kanada tetapi bagi memudahkan urusan terma itu digunakan, mengambil slanga 'fruits' yang secara menghina menjadi rujukan kepada golongan lelaki homoseksual.

Sekitar era 1950 sehingga awal 1970-an, mesin tersebut digunakan secara meluas bagi mengenalpasti kecenderungan seksualiti melibatkan penjawat awam kerajaan Kanada, pasukan askar Kanada serta pasukan polis mereka.

Langkah itu dilakukan kerajaan Kanada berikutan kegusaran mereka terhadap ancaman Kesatuan Soviet ketika itu dengan kedua-dua buah negara terlibat dalam Perang Dingin.

Kerajaan Kanada ketika itu berpendapat golongan individu homoseksual adalah lemah dari segi mentalnya, tidak mampu menggalas tanggungjawab yang diamanahkan serta berkemungkinan besar akan mudah mengkhianati negara sekiranya ditangkap pihak musuh.

Dengan menggunakan sebuah kerusi yang mirip dengan kerusi doktor pergigian, sebuah skrin akan menayangkan visual di depan peserta. Sebuah lagi kamera pengesan akan difokuskan pada anak mata peserta.

Visual pemandangan-pemandangan biasa akan ditayangkan berselang-seli dengan gambar-gambar lelaki sasa dalam keadaan berpakaian ataupun sedang beraksi lucah. Contohnya seperti gambar di atas.

Mesin itu dibina oleh pihak Panel Sekuriti Kerajaan Kanada atas saranan seorang penyelidik bernama Frank Robert Wake. Frank dipanggil menyertai pasukan khas itu bagi mencari jalan bagaimana hendak menguji tahap seksualiti seseorang tanpa menimbulkan rasa takut atau bimbang, seperti yang dialami peserta dalam ujian poligraf.

Untuk membantu pembangunan siri ujian homoseksual itu, kerajaan Kanada menghantar Frank ke Amerika Syarikat bagi mengenalpasti kaedah yang sesuai. Dalam lawatannya, Frank menemui satu pasukan penyelidik yang melakukan eksperimen membandingkan saiz anak mata manusia dengan rangsangan produk di pasaraya, bagi mengetahui tahap minat pembeli.

Mengambil kaedah yang telah dibangunkan kumpulan penyelidik itu, Frank membawa pulang idea itu ke negara asalnya lalu membangunkan siri ujian bagi sistem 'Fruit Machine'. Peranti yang dibangunkan akan mengukur saiz anak mata peserta ujian semasa visual-visual homoseksual dipaparkan pada mereka, bagi menentukan adakah seseorang itu terangsang atau tidak dengan apa yang dipaparkan.

Walaupun mesin itu berjaya dibangunkan Frank, terdapat banyak kelemahan pada mesin tersebut yang berkemungkinan tidak akan memberikan bacaan yang tepat serta diragui.

Perubahan pada saiz anak mata memang adalah salah satu petunjuk kepada rasa berahi dan wujudnya minat pada rangsangan visual homoseksual, namun Fruit Machine tidak mampu membezakan perubahan itu berlaku kerana emosi yang teruja atau pun perubahan pada jumlah cahaya yang masuk ke mata.

Perbezaan kecerahan gambar daripada cerah ke gelap atau sebaliknya semasa ujian dijalankan pun akan turut menyebabkan perubahan besar pada saiz anak mata peserta. Dua kelemahan ini sebenarnya sudah cukup untuk menidakkan keberkesanan Fruit Machine.

Bagaimanapun, hasil ujian ke atas penjawat-penjawat awam, askar serta polis tetap dijalankan dengan keputusannya yang tidak tepat, tetap diguna pakai bagi membuktikan keberkesanan mesin tersebut berikutan belanja besar yang telah dikeluarkan dalam membangunkannya.

Pada tahun pertama ujian itu diperkenalkan, beratus-ratus orang 'disahkan' mempunyai minat terhadap homoseksual dan sebahagian besarnya dipecat. Mereka yang dikekalkan pula walaupun dipercayai homoseksual, dihalang daripada sebarang bentuk kenaikan pangkat.

Kerajaan Kanada menggunakan ujian Fruit Machine selama lebih 20 tahun, sebelum ujian itu ditamatkan sepenuhnya pada pertengahan 1970-an. Tiada laporan tepat dikeluarkan tentang jumlah sebenar pekerja sektor awam yang diberhentikan kerana keputusan mesin tersebut.

Ekoran sentimen orang ramai yang mendesak kerajaan Kanada supaya bertanggungjawab ke atas apa yang telah berlaku sebelum ini, pada tahun 2017 Perdana Menteri Kanada ketika ini, Justin Trudeau melakukan permohonan maaf secara rasmi kepada mana-mana individu serta pihak keluarga yang mengalami diskriminasi, ekoran amalan yang dipegang kerajaan Kanada terdahulu.

Bagi mana-mana individu yang mengalami kerugian akibat dijadikan mangsa pembuangan kerja, kerajaan Kanada menyediakan pampasan berjumlah RM35 juta yang akan diagihkan kepada pekerja yang telah dibuang, sebagai ganti rugi terhadap mereka yang telah dianiayai tanpa bukti yang kukuh serta sebab yang munasabah.Penulis berpegang teguh gerakan LGBT adalah sesuatu tabiat yang songsang. Walaupun begitu penulis berpandangan memburu serta menuduh seseorang itu tergolong dalam golongan LGBT tanpa apa-apa keperluan adalah sesuatu tindakan yang tidak patut. Kami setuju mereka yang secara terbuka mendokong dan mempopularkan budaya LGBT di negara kita harus dikenakan tindakan atau sekatan. Penulis percaya golongan LGBT perlu menghormati struktur masyarakat Malaysia yang majoritinya berpegang teguh kepada ajaran Islam.

Hanya dengan memahami LGBT tidak akan diterima sebagai satu norma dalam kalangan masyarakat Malaysia, barulah keharmonian di negara kita akan terus terpelihara.


5 Penyakit Yang Hampir Pupus Disebabkan Penggunaan Vaksin

Dalam sejarah dunia perubatan, vaksin telah memainkan peranan penting bagi mengekang penyebaran wabak penyakit berbahaya. Apa itu vaksin? Vaksin adalah penyediaan biologi yang bertujuan untuk meningkatkan imuniti kepada penyakit tertentu.

Vaksin biasanya mengandungi agen yang menyerupai mikroorganisma penyebab penyakit, dan sering diperbuat daripada mikrob yang sudah dilemahkan atau dibunuh, bahan toksinnya atau salah satu daripada kandungan protein mikrob tersebut.

Sebelum ini, pihak Iluminasi telah menulis artikel tentang 2 penyakit berbahaya yang telah berjaya dihapuskan seratus peratus di peringkat global. Menariknya, kedua-dua penyakit tersebut berjaya dihapuskan dan dihalang daripada merebak melalui program imunisasi dengan suntikan vaksin.

Kali ini, kami ingin berkongsi pula 5 penyakit berbahaya yang sedang cuba dihapuskan sama sekali daripada dunia melalui program imunisasi suntikan vaksin. Pertubuhan Kesihatan Dunia (WHO) telah merangka pelbagai program bagi memastikan penyakit-penyakitin dapat dihapuskan secara total diperingkat global dan beberapa tahun akan datang.

Polio adalah antara penyakit utama yang menyerang kanak-kanak. Dalam kes yang teruk, polio boleh menyebabkan kelumpuhan kekal kepada pesakit dan kebiasaannya 5 hingga 10 orang daripada setiap 100 pesakit akan mati apabila virus ini sampai ke sistem pernafasan dan paru-paru .

Secara statistik, kini kira-kira 80% kanak-kanak seluruh dunia sudah mempunyai imunisasi terhadap penyakit ini. Penyakit ini berjaya dikurangkan daripada 350,000 kes pada tahun 1988 kepada hanya 37 kes sahaja pada tahun 2016. Pengurangan sebanyak 99% ini dapat dilakukan dengan pengenalan program imunisasi terhadap penyakit ini diseluruh dunia.

Measles merupakan penyakit berbahaya yang sangat mudah berjangkit. Sebelum wujudnya program imunisasi melalui suntikan vaksin, penyakit ini dikatakan akan menjangkit 90% kanak-kanak sebelum mereka mencecah usia 15 tahun. Pada tahun 2015 sahaja, terdapat kes 367 rekod kematian dalam sehari akibat daripada penyakit berjangkit ini.

Mengikut rekod, kes penyakit measles menunjukkan penurunan sebanyak 75% sejak tahun 2000 dan banyak negara sudah mengisytiharkan bebas daripada penyakit ini. Pihak WHO juga telah mengumumkan The Global Vaccine Action Plan, iaitu rancangan untuk menghapuskan penyakit measles di sekurang-kurangnya 5 benua menjelang 2020.

Pada tahun 2004, Malaysia juga sudah melancarkan Measles Elimination Programme (MEP) dengan sasaran untuk menghapuskan penyakit ini 100% menjelang 2010. Malangnya, sasaran ini tidak tercapai dan menjadi sukar akibat peningkatan golongan anti-vaksin di Malaysia.

Yaws merupakan satu lagi penyakit berjangkit yang hampir dipupuskan diperingkat global. Penyakit ini disebabkan oleh bakteria Treponema pallidum pertenue. Walaupun kadar kematian adalah rendah, penyakit ini sangat mudah tersebar. Sebuah program dikenali sebagai TCP pernah dilancarkan di peringkat global untuk mengekang penyebaran penyaakit ini dan ianya menunjukkan pencapaian yang memberangsangkan.

Melalui program TCP ini, kes penyakit yaws berjaya dikurangkan daripada 50 juta pada tahun 1952 kepada 2.5 juta pada tahun 1964. Walaupun program tersebut dihentikan, kes penyakit ini kekal di tahap yang rendah di seluruh dunia. Pihak WHO menjangkakan sekiranya program-program imunisasi dijalankan, penyakit ini mungkin dapat dihapuskan di seluruh dunia menjelang tahun 2020.

Sebelum tahun 1960 iaitu ketika vaksin untuk penyakit mumps belum digunakan secara meluas, penyakit ini direkodkan bagi 100 hingga 1000 kes bagi setiap 100,000 orang. Penyakit ini disebabkan oleh jangkitan virus mumps yang menyebabkan bengkak pada satu atau kedua-dua kelenjar air liur parotid .

Kebiasaannya, vaksin untuk penyakit mumps akan digabungkan sekali dengan vaksin untuk penyakit measles dan rubella. Vaksin ini dikenali sebagai MMR, iaitu measles-mumps-rubella. Pada masa kini, penyakit ini bukanlah keutamaan pihak WHO untuk dihapuskan dan pihak WHO lebih memfokuskan kepada penyakit measles dan rubella.

Rubella merupakan sebuah penyakit yang disebabkan oleh jangkita virus Rubella. Jangkitan ini akan menyebabkan kegatalan pada seluruh anggota badan, demam, sakit tekak dan kelesuan. Jangkitan virus ini juga akan menyebabkan pelbagai komplikasi seperti radang, bengkak pada bahagian testis dan pendarahan.

Wanita yang dijangkiti penyakit ini ketika tempoh awal kehamilan mempunyai risiko keguguran atau melahirkan bayi yang mempunyai congenital rubella syndrome (CRS). Bayi yang mempunyai CRS biasanya mempunyai kecacatan pada anggota badan seperti pekak, mempunyai penyakit hati dan lain-lain.

Pada Februari 2014, Rubella disahkan telah pupus daripada negara-negara benua Amerika antaranya Kanada, Cuba, Amerika Syarikat, Amerika Tengah dan Amerika Selatan. Secara statistik, terdapat kira-kira 120,000 kanak-kanak yang dilahirkan dengan CRS. Penyakit ini berada dalam sasaran utama WHO untuk dihapuskan di peringkat global terutamanya melalui program imunisasi suntikan vaksin MMR.


Acoustic Kitty: Projek Intipan Rahsia CIA Menggunakan Kucing

Perbalahan antara negara sering membawa masalah besar. Pelbagai usaha dilakukan oleh mereka yang terlibat untuk memastikan kemenangan dikecapi, tak kiralah dengan apa cara sekalipun.

Antara operasi pelik yang pernah berlaku adalah pada tahun 1960an. Central Intelligence Agency (CIA) telah melancarkan satu projek rahsia yang dikenali sebagai "Acoustic Kitty".

Dengar nama macam comel, tetapi projek ini bukanlah seperti yang anda sangka berdasarkan namanya. Ia bukan sebuah projek di mana sekumpulan kucing menyanyi sambil bermain gitar akustik.

Sebaliknya, ia merupakan projek yang sah oleh Direktorat Sains dan Teknologi cawangan CIA dengan niat untuk menggunakan kucing bagi mengintip kedutaan Soviet ketika Perang DIngin. Power kan?

Idea di sebalik projek rahsia ini adalah dengan menggunakan kucing yang diletakkan di lokasi-lokasi tertentu seperti tepi tingkap, bangku taman atau tong sampah, dan merekodkan bunyi-bunyi di sekitar lokasi dan dihantar kepada CIA.

Idea ini diperoleh selepas para pegawai CIA menyedari bahawa ketika dalam percubaan untuk mencuri dengar terhadap perbualah seorang ketua negara, lokasi tersebut dipenuhi dengan kucing liar.

Mereka menyedari bahawa kucing-kucing berkeliaran di premis tersebut tanpa menarik perhatian mana-mana pihak, kecuali mereka iaitu CIA.

Sebab lain kepada penghasilan operasi ini adalah dakwaan bahawa kucing adalah makhluk yang mempunyai sifat ingin tahu.

CIA yang terlibat percaya bahawa kucing yang terlatih akan pergi ke mana sahaja yang mempunyai bunyi yang menarik bagi mereka, yang memungkinkan kucing-kucing tersebut pergi ke tempat di mana perbualan antara pegawai Kesatuan Soviet berlaku.

Oleh kerana sifat yang tidak begitu menonjol dan semula jadi, kehadiran kucing tidak disedari atau disyaki, apabila haiwan ini melewati kawasan tersebut sambil merakam bunyi atau suara.

Untuk merealisasikan projek ini, CIA merekrut seorang pakar bedah haiwan untuk melakukan prosedur percubaan terhadap kucing.

Beliau memasang atau menanamkan pemancar radio kecil di belakang leher kucing, mikrofon dalam saluran telinga dan wayar yang hampir tidak nampak di bawah bulu-bulu yang menghubungkan kedua-dua peranti (mikrofon dan pemancar radio).

Bekas pegawai CIA, Victor Marchetti berkata dengan lebih jelas: "Mereka menoreh kucing itu, masukkan bateri dan pasangkan wayar,".

CIA kemudiannya memastikan kucing tersebut melalui proses latihan yang direka khas untuk mengajar apa yang sepatunya didengar oleh kucing tersebut.

C.I.A. kemudian letakkan kucing itu melalui proses latihan yang direka untuk mengajar apa yang sepatutnya didengar.

Konsep di sebalik projek Acoustic Kitty adalah, tidak seperti peranti curi dengar (bugging device) mekanikal, telinga kucing mempunyai koklea sama seperti telinga manusia, yang boleh menapis bunyi yang tidak relevan.

Namun, mereka berhadapan dengan pelbagai halangan ketika menjalankan projek ini. Masalah pertama adalah bateri yang digunakan untuk menyambungkan peranti perakam dan penghantar bunyi.

Saiz badan kucing yang kecil membuatkan bateri yang boleh dipasang adalah yang bersaiz paling kecil, yang mana hanya mampu merakam untuk seketika sahaja.

Masalah kedua adalah kucing akan berasa lapar. Setelah beberapa kali ujian dilakukan, mereka mendapati bahawa kucing akan meninggalkan "kerja" tersebut apabila berasa lapar, jadi mereka terpaksa memasang wayar tambahan bagi mengatasi masalah tersebut.

Misi pertama Acoutic Kitty yang dijalankan selepas proses latihan adalah mencuri dengar perbualan 2 orang lelaki di luar kawasan Soviet di Washington, D.C.

Halangan ketiga adalah sesuatu yang tidak dapat dielakkan, di mana rasa ingin tahu yang dimiliki oleh kucing mampu membunuh mereka.

Selepas kucing tersebut dilepaskan berhampiran taman itu, ia telah dilanggar oleh kereta dan mati serta-merta, gagal sampai ke destinasi sepatutnya.

Menurut pegawai senior dari Arkib Keselamatan Kebangsaan di Washington, beliau tidak pasti berapa lama kucing tersebut dapat bertahan selepas melalui pembedahan tersebut, walaupun tidak dilanggar oleh kenderaan.

Projek itu dihentikan secara rasminya pada tahun 1967 dan walaupun ia singkat, namun menelan kos yang sangat tinggi. Menurut Victor, CIA membelanjakan RM40 juta untuk projek Acoustic Kitty ini.

Walaupun telah disunting dengan begitu terperinci, dokumen-dokumen mengenai projek ini telah didedahkan kepada umum oleh Arkib Keselamatan Kebangsaan pada tahun 2011, membolehkan orang awam mengetahui mengenainya.

Selepas operasi ini didedahkan secara terbuka, ia mengalami cemuhan yang sangat teruk daripada orang awam.


Kisah Pulau Ular Brazil Yang Banyak Kematian Dan Diharamkan Pelancong

Kira-kira 40 kilometer daripada pantai Brazil, terdapat sebuah pulau yang mana tak ada mana-mana penduduk setempat yang berani menjejakkan kaki mereka.

Menurut lagenda, orang terakhir yang diketahui berada berdekatan dengan pantai itu adalah seorang nelayan yang ditemui tak bernyawa dan dipenuhi darah, di atas perahunya beberapa hari kemudian.

Pulau misteri tersebut dikenali sebagai Ilha da Queimada Grande, dan disebabkan tersangat berbahaya untuk menjejakkan kaki di pulau ini, kerajaan Brazil telah mengharamkan sesiapa sahaja untuk pergi ke pulau tersebut.

Apa yang membuatkan pulau ini berbahaya adalah disebabkan oleh kewujudan ular Golden Lancehead, yang mana merupakan spesis Pit Viper dan antara yang paling berbahaya di dunia.

Ular ini boleh membesar sehingga 118 sentimeter dan dianggarkan terdapat di antara 2,000 hingga 4,000 ekor di pulau ini. Jadi tidak hairanlah pulau ini dikenali sebagau Pulau Ular.

Ular Golden Lancehead adalah teramat bahaya dan berbisa sehinggakan boleh membunuh dengan satu patukan sahaja. Mangsa patukan akan mati dalam masa satu jam.

Walaupun kini ia diharamkan, namun pulau ini pernah menjadi kediaman kepada warga tempatan untuk tempoh yang singkat sehingga penghujung tahun 1920-an.

Menurut lagenda lagi, penjaga rumah api tempatan dan keluarganya mati akibat patukan ular ini yang menyelinap masuk ke dalam rumah mereka melalui tingkap.

Kini, angkatan laut melawat rumah api tersebut secara berkala untuk menjaga dan memastikan pengembara tidak mengembara terlalu dekat dengan pulau tersebut.

Menurut cerita orang tempatan, ular tersebut dibawa dan dilepaskan di pulau tersebut oleh lanun-lanun yang ingin melindungi harta karun mereka di situ.

Namun, hakikatnya adalah kehadiran ular tersebut disebabkan oleh kenaikan paras laut yang mana kurang menarik berbanding cerita lagenda lanun tersebut.

Pada satu ketika dahulu, Pulau Ular ini adalah sebahagian besar daripada tanah besar Brazil, namun ia terpisah dan menjadi sebuah pulau setelah paras laut meningkat lebih dari 10,000 tahun yang lalu.

Haiwan-haiwan yang sampai ke pulau ini mengalami revolusi yang sangat berbeza daripada haiwan-haiwan di tanah besar, lebih daripada beribu-ribu tahun, terutamanya ular Golden Lancehead.

Disebabkan di pulau ini tiada mangsa lain selain burung, maka ular ini mengalami perubahan di dalam badannya di mana bisanya menjadi sangat berbahaya yang boleh membunuh mana-mana burung dengan serta merta.

Burung-burung tempatan sangat pintar dan sukar ditangkap oleh pemangsa yang mendiami pulau ini tetapi spesis ular ini bergantung hidup dengan menjadikan burung-burung tersebut sebagai makanan.

Ular Lancehead, iaitu spesis yang sama dengan Golden Lancehead dan tinggal di tanah besar Brazil, bertanggungjawab terhadap 90% daripada kes patukan ular di Brazil.

Patukan daripada patukan Ular Golden Lancehad yang mana bisanya 5 kali ganda lebih daripada Lancehead biasa adalah jarang berlaku disebabkan oleh kediaman mereka yang terasing.

Namun, jika berlaku pertembungan dengan ular ini, kebarangkalian untuk terbunuh adalah sangat tinggi. Setakat ini tiada statitsik mengenai kematian yang disebabkan oleh ular Lancehead Golden, kerana satu-satunya kawasan yang mempunyai ular ini diharamkan kepada orang awam.

Namun, seseorang yang dipatuk oleh ular Lancehead biasa berhadapan dengan kadar kematian pada tahap 7%, jika tidak dirawat.

Rawatan tidak menjamin mangsa yang dipatuk akan terselamat, masih terdapat 3% kadar kematian akibat patukan ini.

Jadi, dengan tahap bahaya di pulau ini, adalah sukar untuk memahami mengapa ada yang mahu mengambil risiko untuk mengunjungi tempat seperti ini di mana kematian yang menyakitkan boleh berlaku dalam setiap langkah.

Walaupun begitu, bisa ular daripada spesis viper ini menunjukkan potensi dalam membantu memerangi masalah jantung. Ia telah menjadikan bisa ular ini mendapat permintaan yang tinggi dalam pasaran gelap.

Bagi sesetengah mereka yang suka melanggar undang-undang, kegilaan terhadap wang ringgit sudah cukup menjadi pendorong kepada mereka untuk mengambil risiko maut dengan mengunjungi Pulau Ular ini.


Tak Ada Kajian Membuktikan Jamu Boleh Rawat Pesakit

Penulisan ini ditulis Dr. Rusyainie Ramli, seorang pegawai perubatan, di laman twitternya dan pihak iluminasi mendapat kebenaran untuk mengulang siar penulisan ini untuk manfaat bersama.

Ketika ini, penjualan jamu amatlah berleluasa dibantu dengan platform laman sosial seperti Facebook dan Instagram. Penggunaan jamu dikatakan menjadi tradisi turun temurun yang didakwa mempunyai pelbagai khasiat kesihatan.

Namun, jamu yang dihasilkan pada hari ini seolah-olah "too good to be true". Ini disebabkan oleh dakwaan sesetengah pengeluar produk yang mengatakan jamu mereka boleh memperelokkan bahagian tubuh badan, mencegah dan merawat penyakit.

Dakwaan ini amatlah tidak bertanggungjawab dan dibuat semata-mata untuk melarikan jualan. Berikut adalah kenyataan oleh Dr. Rusyainie Ramli yang sudah berkali-kali menasihati orang ramai:

JAMU tidak pernah terbukti berkesan untuk rawat apa juga yang sakit.

Nak baiki yang rosak, nak kekal apa yang ada pun tak boleh.

Tak akan pulih 'dalaman' dalam pantang. Saya pun tak tahu apa maksud 'organ dalaman'.

Bila saya tanya, cara penyokong atau pengeluar jamu jawab, memang nampak bahawa mereka dangkal ilmu asas anatomi dan fisiologi manusia.

Jangan cakap bab patofisiologi, ke laut la jawabnya. Bayangkan, mereka ini langsung tak boleh nak membeza antara sistem penghadaman dan sistem pembiakan. Macam-macam teori merapu mereka.

Tak akan bagi rahim elok. Pengeluar jamu ni, rahim pun tak pernah tengok, apatah lagi pegang. Lagi mahu sembang.

JAGA MAKAN DAN AMAL SENAMAN TU SEPANJANG HAYAT. Bukan tertakluk pada masa tertentu.

Jika mereka jujur dalam perniagaan mereka, lakukan dua perkara ini:

Setakat cakap ilmu Allah itu luas, tu membongak namanya. Mereka ni jenis tunggang dan petik butang agama. Islam dah kena fitnah sebab mereka la.

Mesti meta analysis dan systemic literature review la. Tak main la setakat uji 1 herba, dekat tikus makmal atau sel dalam piring petri. Kita ni manusia yang kompleks.

Sudah. Tak usah tanya saya lagi boleh ke tak makan jamu.

Tak berdaftar dengan KKM? Tak risau ke ada bahan beracun? Hati jahanam, buah pinggang barai, gerenti ke pengeluar jamu nak ganti? Minum air bergelen pun takkan cuci buang segala benda kalian telan tu.

Berdaftar dengan KKM? Nak buat apa kalau tak ada bukti keberkesanannya? Buat apa ambil benda yang sia-sia?

Sebab mak nenek makcik semua suruh? Bagi mereka soalan-soalan 1 dan 2 saya tu. Minta mereka jawab. Kalau tak ada fakta, maknanya mereka juga jenis mak turut. Kita dah pergi sekolah tinggi-tinggi, kenapa tak nak berfikiran kritis?

Saya menyampah baca tulisan pengeluar dan penjual jamu kat FB ni. Segala benda masuk dalam jamu tu. Asal boleh la.

Dengar saja 1 tumbuhan ni ada potensi untuk jadi ubat, terus dengan gopoh dan tamak masuk sekali.

Peduli apa proses kimia yang berlaku sebaliknya. Yang penting, netizen kena temberang, dan terpengaruh. Duit senang dapat kan. Elok sangat mereka jadi jutawan, kalian jadi tak keruan.

Kalian tahu ke tak, ada pengeluar jamu yang kalian agung-agungkan tu bayar ribuan RM untuk rawatan kecantikan sampai ke negara sebelah. Bukan sebab jamu dia tu.

Kalian la bagi duit kat mereka. Kalian tetap dok takuk lama tu, makan lah beratus botol jamu pun. Tak ada pun makin cantik, makin putih, makin montok, makin ketat. Tak ada pun. Tak rasa sedih ke kena diperbodohkan pengeluar jamu?

Kalian ni dah kenapa? Tak ada gigi, lidah, lelangit, bibir, gusi ke nak mengunyah makanan dalam keadaan asal? Nak telan terus sebab malas? Kalau Allah tarik nikmat boleh makan minum baru sedar agaknya.

Memang nama saya ni dibenci dan dikecam dek pengeluar dan penjual jamu. Yang berani, akan datang menentang saya di FB saya. Yang lain, akan membawang saya kat FB masing-masing.

Tapi hujungnya, fakta tak ada. Serangan peribadi tu pasti ada. Habis anak-anak dan suami saya jadi mangsa mereka. Ada di antara mereka yang doa kat Mekah supaya rumah tangga saya porak peranda.

Saya bagitahu benda yang benar sebenarnya dan betul sebetulnya. Allah tahu tu.

Berapa kerat saja yang membaca FB saya ni bergaji 5 angka sebulan? Saya pasti tak ramai.

Bayangkan, duit dalam poket tak berapa nak banyak, tapi beli jamu sampai ada harga beratus RM sebab kena gertak dek taktik hina dan kotor mereka, tak ke buang duit.

Macam ambil duit tu buang dalam longkang. Padahal, kalau guna duit tu beli makanan berkhasiat, 1 keluarga boleh nikmatinya.

Saya dah beritahu berpuluh-puluh kali benda sama. Bila nak sedar ni?


Kisah Tentera Amerika Rompak Bank Untuk Biaya Pembedahan Tukar Jantina - John Wojtowicz

Kisah benar yang mengispirasikan filem "Dog Day Afternoon" adalah sangat berbeza daripada kisah-kisah rompakan bank yang lain.

John Wojtowicz dilahirkan pada tahun 1945 di New York City dan menjalani kehidupan biasa pada hujung tahun 1960an.

Setelah tamat sekolah menengah dan berkhidmat di Vietnam, John pulang dan bekerja di Bank Chase Manhattan di mana dia kemudiannya mempunyai hubungan dengan rakan sekerja, Carmen Bifulco.

Pasangan ini berkahwin pada tahun 1967, namun John menyimpan satu rahsia daripada isterinya. Semasa berada di dalam pasukan tentera, John berhadapan dengan pengalaman homoseksual pertama ketika latihan asas sebelum dihantar ke Vietnam.

Dan apabila pulang ke Amerika Syarikat, John bukan sahaja menyembunyikan identiti seksualnya tetapi juga bergelut dengan pengalaman buruk perang termasuk menjadi salah seorang daripada yang terselamat dalam serangan roket di pangkalan tentera.

Selepas 2 tahun berkahwin dengan Carmen, John tidak lagi mampu hidup dalam kepura-puraan. Dia berpisah dengan isterinya pada tahun 1969 dan menyertai Perikatan Aktivis Homoseksual sambil ingin mencari pasangan.

John bertemu dengan Ernie Aron (lelaki), yang dikenalpasti sebagai perempuan dan menggunakan nama Elizabeth Eden. Pada tahun yang sama, pasangan ini pun "berkahwin" dalam sebuah majlis tak rasmi, kerana ia tidak diiktiraf pada ketika itu.

Elizabeth yang bertindak sebagai wanita dalam perhubungan ini, menginginkan untuk melakukan pembedahan jantina, idea yang mana ditentang oleh John.

Akibatnya, Elizabeth telah dimasukkan ke hospital selepas cuba membunuh diri, membuatkan John memutuskan untuk membenarkan Elizabeth menjalani pembedahan bagi menamatkan kemurungannya.

Malah, John Wojtowicz sendiri yang akan membiayai pembedahan tersebut, dengan cara merompak bank.

Tak sabar untuk mendapatkan wang pembiayaan pembedahan jantina "isterinya", John menubuhkan satu pasukan yang akan membantu rompakan tersebut.

Juga, terdapat laporan mengatakan pembiayaan pembedahan jantina Elizabeth bukanlah motif sebenar, sebaliknya operasi yang dirancang oleh Mafia.

John merekrut Bobby Westenberg dan Salvatore Naturale, yang mana bertemu ketika di bar gay, bagi membantu rompakan tersebut. Namun masalahnya adalah ketiga-tiga rakan ini bukanlah perompak profesional.

Mereka dengan santai memandu di sekitar New York pada 22 Ogos 1972 mencari bank untuk dirompak.

Setelah memilih dan memasuki bank pertama, mereka tidak sengaja menjatuhkan senapang yang menyebabkan berlakunya tembakan dan berjaya melarikan diri.

Di bank kedua, Bobby terserempak dengan rakan ibunya dan terpaksa membatalkan operasi mereka. Selepas menonton filem The Godfather sebagai inspirasi, mereka akhinya memutuskan untuk merompak Bank Chase di Brooklyn pada hari yang sama.

Ketika sampai di kaunter bank, mereka memberikan nota kepada juruwang yang mengandungi ayat seperti dalam filem tersebut, "Ini adalah tawaran yang anda tak boleh tolak,".

Maka bermulalah antara salah satu insiden yang mendapat liputan terbesar dalam sejarah New York City.

Malang bagi mereka, separuh daripada peti besi bank tersebut kosong, namun Jon Wojtowicz dan rakan-rakannya masih berjaya merompak wang tunai USD38,000 dan cek bernilai USD175,000 sebelum salah seorang daripada pekerja membunyikan penggera menyebabkan polis tiba di tempat kejadian.

Mereka kemudiannya menahan lapan orang di dalam bank sebagai tebusan dan ia berlarutan selama 14 jam. Selain daripada agen FBI, polis, wartawan dan penembak tepat yang berada di atas bumbung, kawasan perkarangan bank tersebut dihadiri oleh kira-kira 2,000 orang awam termasuk ibu John.

Dia memesan pizza untuk tebusan-tebusannya, dan membayar wang kepada penghantar pizza menggunakan wang rompakan serta melemparkan wang kepada orang awam yang berkumpul dan bersorak.

Malah, tebusan-tebusan juga turut mempunyai perasaan seperti suka dan kurang takut disebabkan oleh karekter John.

Salah seorang daripada tebusan yang merupakan juruwang bank tersebut, Shirley Ball berkata bahawa dia menyedari John seorang yang mesra dan mempunyai tujuan yang mana dia rasa dia boleh masuk dan keluar bank dengan mudah.

Namun ia tidak seperti yang diharapkan oleh John dan tekanan mula dirasai selepas beberapa jam. John kemudiannya keluar daripada bank dan bertemu dengan pihak polis NYPD untuk berunding.

Selepas berunding, akhirnya FBI bersetuju untuk menghantar John Wojtowicz dan Salvatore Naturale (Bobby Westenberg terlebih awal melarikan diri sebelum polis sampai) ke Lapangan Terbang Kennedy dan memasukkan mereka ke dalam penerbangan antarabangsa.

Namun tanpa pengetahun mereka, persetujuan tersebut hanyalah helah pihak FBI di mana terdapat agen-agen yang menunggu kedua-dua perompak ini sebaik sahaja mereka tiba.

Salvatore ditembak mati dalam pergelutan di lapangan terbang dan John diberkas.

Setelah dibicarakan, John Wojtowicz dijatuhkan hukuman 20 tahun penjara namun hanya menjalani hukuman tersebut selama 5 tahun dan dibebaskan pada tahun 1978.

Ketika berada di penjara, John berkesempatan menonton filem Day Dog Afternoon yang dikeluarkan pada tahun 1975.

Pada mulanya warden penjara membantah permintaan John untuk menonton filem itu, namun membenarkan selepas John mengancam untuk memulakan rusuhan yang paling dahsyat pernah terjadi.

Walaupun John menyifatkan filem tersebut sebagai "pengalaman yang mengharukan", namun dia mengutuskan sepucuk surat kepada penyunting di The New York Times menegaskan bahawa filem itu "tidak menunjukkan kebenaran keseluruhan dan kebenarannya yang dipaparkan telah diputarbelitkan".

Apa yang membuatkan John marah adalah filem tersebut melihatkan John seolah-olah membuat perjanjian untuk mengkhianati rakannya, Salvatore.

"Ia adalah tidak benar dan tak ada manusia yang begitu teruk di dunia ini yang membenarkan FBI untuk membunuh rakannya semata-mata untuk membiarkan dia terus hidup," kata John.

John juga mempunyai isu dengan pelakon wanita dalam filem tersebut, menyatakan bahawa filem tersebut membuatkan isterinya, Carmen Bifulco, kelihatan sangat teruk.

Filem ini juga menyimpulkan bahawa John meninggalkan isterinya untuk menjalinkan hubungan dengan lelaki homoseksual disebabkan olehnya.

Filem ini mendapat sambutan yang sangat hangat dan mendapat pulangan 20 kali ganda daripada modal. Malah, Day Dog Afternoon tercalon dalam 6 kategori Academy Award yang mana satu daripadanya dimenangi mereka.

Selepas dibebaskan, John Wojtowicz tinggal bersama ibunya di New York. "Isterinya", Elizabeth telah meninggalkan John dan berkahwain dengan lelaki lain sebelum bercerai dan meninggal dunia pada tahun 1987 disebabkan oleh jangkitan paru-paru yang berkaitan dengan AIDS.

John menghabiskan saki-baki hidupnya di New York. Malah, pada satu ketika, John memohon kerja sebagai pengawal keselamatan di bank yang dirompaknya, dengan mendakwa:

"Saya lelaki daripada Dog Day Afternoon dan jika saya mengawal bank ini, tak ada siapa akan merompak bank ini,".

Permohonan itu ditolak dan John menghabiskan saki-baki hidupnya di pusat kebajikan sebelum meninggal dunia pada tahun 2006 disebabkan kanser.


Sejarah Larangan Penjualan Gula-Gula Getah Di Singapura

Kita selalu puji kerajaan Singapura dalam bab larangan gula-gula getah daripada dimakan rakyat mereka.

Pada penulis, itu adalah satu langkah yang sangat baik, kerana gula-gula getah ni memang agak sukar nak dibersihkan sekiranya dibuang ke tempat yang tidak sepatutnya. Sudah beberapa kali juga anak buah penulis meletakkan gula-gula getah ke rambutnya yang menyebabkan dia terpaksa dibotakkan. Nasib baik budak lelaki.

Singapura amat terkenal dengan undang-undang ini di seluruh dunia dan kita selalu memperkatakan tentang larangan unik ini yang hanya wujud di Singapura sahaja. Tahukah anda mengapa pengharaman ini diperkenalkan?

Kisahnya bermula pada tahun 1983 apabila Menteri Hal Ehwal Luar dan Kebudayaan Singapura ketika itu, S. Dhanabalan membangkitkan cadangan larangan di Parlimen. Ini disebabkan gula-gula getah menjadi salah satu masalah yang paling sukar ditangani di negara tersebut.

Ketika itu, kerajaan Singapura perlu membelanjakan lebih SGD150,000 setahun hanya untuk membersihkan gula-gula getah yang dibuang. Masalahg terbesar berkaitan gula-gula getah melibatkan gula getah yang telah dimakan; ditampal pada sensor pengesan yang mengawal bukaan dan tutupan pintu sistem keretapi awam MRT mereka.

Oleh kerana gula-gula getah, habis tergendala sistem pengangkutan awam mereka apabila pintu tidak dapat ditutup. Bagi mengawal masalah ini, S. Dhanabalan membuka perbincangan berkenaan larangan menjual dan memakan gula-gula getah pada peringkat Parlimen, serta menyenaraikan sebab-sebab kenapa larangan ini perlu diperkenalkan.

Sebelum memperkenalkan larangan penuh, kerajaan Singapura telah pun cuba menggunakan kaedah pendidikan dalam mengawal tabiat makan warganegara mereka, melalui tayangan iklan yang mengajar tata tertib pembuangan, apa yang perlu dibuat dan tidak boleh dibuat dan pelbagai mesej mendidik lain.

Bagaimanapun, langkah itu didapati tidak berkesan - masalah sama terus berlaku. Pawagam masih lagi penuh dengan gula getah di lantai. Bahagian lif bangunan masih dijumpai gula getah ditampal merata-rata.

Hendak tak hendak, hanya larangan penuh akan memberikan kesan yang diharapkan berlaku. Pada peringkat permulaan kerajaan Singapura melarang penyiaran iklan yang mempromosikan gula-gula getah di kaca televisyen. Di samping itu, kantin sekolah turut mendapat pekeliling melarang jualan gula-gula getah pada pelajar.

Sedikit demi sedikit larangan itu mula dikuatkuasakan melibatkan kawasan-kawasan awam. Pengenalan larangan ini mendapat sokongan pihak yang selama ini terseksa dengan masalah yang timbul seperti pengurusan MRT Singapura, pengusaha panggung wayang dan pekerja-pekerja pembersihan.

Prosesnya diperkenalkan berperingkat dan larangan ini berkuatkuasa sepenuhnya pada 3 Januari 1992.

Usaha ini mendapat tentangan peminat gula getah di SIngapura kerana merasakan larangan ini dijalankan tanpa kajian yang lebih mendalam. Bagi peniaga serta pengedar gula-gula getah pula, mereka mempunyai masalah untuk menghabiskan stok-stok sedia ada yang terpaksa dihabiskan - berikutan larangan penjualan sudah mula berkuat kuasa.

Banyak gula-gula getah terpaksa dijual pada harga yang sangat murah sehingga merugikan peniaga yang tidak lagi dibenarkan menjualnya, melainkan dengan cara jualan bawah meja atau sembunyi-sembunyi.

Bagi pihak kerajaan Singapura, kesan positif larangan gula-gula getah dapat dilihat dalam tempoh yang sangat cepat. Selepas diperkenalkan, jumlah kes melibatkan keperluan pembersihan gula-gula getah menurun secara mendadak.

Jumlah kes harian yang kebiasaannya sekitar 525 kes pembuangan gula-gula getah diturunkan kepada hanya 2 kes sehari. Ini membolehkan pekerja pembersihan memfokuskan pada perkara yang lebih penting dan lebih banyak dana dapat disalurkan pada isu yang lebih besar.

Namun, larangan itu dilonggarkan semula hampir 10 tahun selepas pengenalannya.

Ekoran kerjasama ekonomi dengan Amerika Syarikat yang menjadi rakan dagang terbesar Singapura, kerajaan Singapura mula didesak untuk melonggarkan sekatan ke atas jualan gula-gula getah di republik tersebut. Ini bagi membolehkan syarikat Wrigleys.Co dari Amerika Syarikat dibenarkan membawa masuk produk mereka bagi pasaran tempatan.

Kerajaan Singapura akhirnya akur melonggarkan syarat larangan, merangka rancangan membenarkan semula jualan gula-gula getah yang mempunyai khasiat perubatan di farmasi-farmasi. Untuk membeli gula-gula getah, semua individu perlu mendaftarkan nama dan nombor pengenalan diri mereka bagi mengesahkan pembelian. Mana-mana farmasi yang tidak merekodkan jualan mereka akan dikenakan hukuman penjara serta denda maksima SGD3,000.

Bermula 1 Januari 2004, farmasi di seluruh Singapura kembali menjual gula-gula getah, dengan 19 produk diluluskan untuk jualan daripada syarikat Wrigleys dan Pfizer. Selepas kelonggaran itu berkuatkuasa, rungutan berkenaan sampah hasil daripada bungkusan dan gula-gula getah yang melekat di tempat awam kembali kedengaran.

Apa yang boleh kita belajar daripada sejarah ini adalah semoden mana pun sesebuah masyarakat membangun seperti masyarakat Singapura; ada ketikanya larangan yang menyekat kebebasan sebenarnya perlu diperkenalkan - kerana sifat manusia yang malas memang ada di mana-mana walau maju macam mana pun negara mereka.


6 Strategi Pakatan Axis Untuk Serang Amerika Syarikat Dalam Perang Dunia Kedua

Perang Dunia Kedua dianggap sebagai perang yang paling dahsyat dan buruk dalam sejarah manusia setakat ini. Perang ini bermula pada September 1939 selepas tentera Nazi Jerman di bawah pimpinan Adolf Hitler menyerang Poland.

Dua pakatan yang terlibat dalam perang ini adalah kuasa Allied yang terdiri daripada Kesatuan Soviet, Amerika Syarikat, United Kingdom dan Republik China menentang dan kuasa Axis iaitu Nazi Jerman, Empayar Jepun dan Kerajaan Itali.

Perang ini berlangsung selama 6 tahun 1 hari dan tamat pada 2 September 1945 selepas delegasi Jepun secara rasmi menandatangani instrumen penyerahan di atas kapal USS Missouri.

Anggaran kematian adalah sekitar 60 juta nyawa termasuk 20 juta anggota tentera dan 40 juta orang awam. Kebanyakan orang awam terbunuh disebabkan oleh pembunuhan beramai-ramai, pengeboman besar-besaran, penyakit dan kelaparan.

Walaupun tewas, pakatan Axis sebenarnya mempunyai peluang untuk menewaskan pakatan Allied. Pelbagai rancangan yang dilakukan mereka dalam usaha mengalahkan pihak musuh.

Antaranya adalah pelan-pelan untuk menyerang kuasa terkuat iaitu Amerika Syarikat.

Diambil daripada majalah Life Magazine keluaran Mac 1942, peta-peta ini membayangkan laluan yang berpotensi bagi kuasa Axis untuk menyerang Amerika Syarikat ketika itu.

Nota: Dalam semua peta, anak panah hitam sahaja bermaksud pergerakan yang dilakukan untuk mengalihkan perhatian musuh, tetapi apabila digabungkan dengan jalur kelabu, ia bermakna pencerobohan penuh.

Pelan pertama adalah dengan menyerang pangkalan Amerika Syarikat di Pelabuhan Belanda dengan menggunakan semua kapal pengangkut pesawat dan Angkatan Laut Jepun yang diperkuatkan oleh kapal perang Jerman yang mungkin mampu mengalahkan Angkatan Laut Amerika Syarikat.

Jepun mengawal pangkalan udara walaupun mereka maju melalui Hindia Timur. Kemudia pesawat berasaskan darat mereka membantu pesawat pengangkut untuk melindungi lautan seterusnya di Pantai Barat.

Sebuah armada Amerika Syarikat kemudiannya melakukan serangan. Pasukan 5th Column (pasukan pembelot) Amerika Syarikat yang sebelum ini berada dalam simpanan, membelot dan menghancurkan negara tersebut.

Jepun mengambil  alih industri penerbangan Pantai Barat, limbungan kapal dan telaga minyak. Kemudian, Jerman menyerang Pantai Timur.

Pelan kedua mencadangkan supaya melakukan serangan hadapan terhadap Pantai Barat melalui Pearl Harbor.

Ini adalah cara yang agak sukar. Jepun disokong oleh pesawat udara, pertamanya mendarat di pantai luar Hawaii, menubuhkan pangkalan udara dan menghampiri Oahu.

Cabaran terbesar pelan ini adalah untuk melepasi lautan Pasifik yang tersangat luas untuk sampai ke San Francisco.

Pelan ketiga mencadangkan supaya melintasi selatan Pasifik oleh Jepun. Sekali lagi angkatan laut Jepun yang diperluat oleh tentera Jerman, mungkin mempunyai kekuatan angkatan laut lebih daripada Angkatan Laut Amerika Syarikat.

Kemungkinan serangan pertama adalah serangan mengejut ke atas Terusan Panama, serta-merta diikuti oleh pendaratan di Ecuador.

Pelan keempat adalah pencerobohan yang banyak dibincangkan melalui jalan Gilbraltar-Dakar-Natal-Triniad, yang mana cuba dipertahankan oleh Presiden Amerika Syarikat, Franklin Roosevelt melalui polisi "Jiran Yang Baik".

Ia berdasarkan penggabungan tentera laut Jepun, Jerman, Itali dan Vichy (negeri di Perancis), dibebaskan dengan penaklukan Gibraltar dan Suez.

Mereka pasti akan bertembung dan melawan tentera laut Allied di mana-mana. Penjajahan melimpah sehingga ke Lembah Mississippi.

Pelan kelima adalah cara yang sukar untuk menyeberangi Atlantik. Gabungan tentera laut Axis bergerak ke pulau Atlantik kemudian menyeberangi lautan dari Azores ke Bermuda ke Norfolk.

Masalah terbesar mereka adalah laporan bahawa Amerika Syarikat mempunyai kapal perang yang lebih hebat. 25 buah kapal Nazi mampu mengangkut 4 unit tentera yang sangat besar.

Pelan keenam adalah serangan cara klasik melalui St. Lawrence dan lembah Hudson di New York. Jerman boleh mengebom Chicago, Detroit, Akron dengan mudah dan mengamuk melalui Midwest.


Kisah Masyarakat Jamaica Yang Obses Mahu Kulit Putih

Di Malaysia, produk-produk pencerahan kulit sentiasa mendapat sambutan daripada orang ramai terutamanya kaum wanita. Hal ini disebabkan obsesi orang Malaysia untuk memiliki kulit putih umpama masyarakat Barat. Malah, ada yang tidak berfikiran panjang untuk mencuba segala jenis produk di pasaran tanpa meneliti isi kandungan produk tersebut.

Di Jamaica, masyarakatnya juga mempunyai obsesi yang kuat terhadap produk pencerahan kulit. Bagi kebanyakan masyarakatnya yang berkulit gelap atau hitam, memiliki warna kulit coklat yang lebih cerah menjadi impian bagi kebanyakan wanita. Bagi mereka, itulah warna ideal bagi setiap wanita yang cantik.

Penggunaan model-model berkulit cerah dalam iklan komersil menyebabkan masyarakat turut memasang impian untuk mempunyai kulit cerah. Bagi mereka, berkulit cerah memudahkan mereka mendapat pekerjaan serta dipandang tinggi oleh masyarakat.

Di Jamaica, obsesi terhadap pencerahan kulit begitu membimbang. Malah, kebanyakanya sudah menggunakan produk pencerahan kulit pada usia yang begitu muda, seawal usia 14 tahun. Walaupun menyedari akan bahaya penggunaan produk kecantikan yang mengandungi bahan-bahan meragukan ini, ianya sama sekali tidak menghalang mereka menggunakannya.

Bagi kebanyakan wanita yang terlalu obses dengan rawatan pencerahan kulit, mereka biasanya membeli produk berbentuk krim untuk disapu pada muka. Produk ini biasanya diimport daripada Afrika Barat dan seringkali mengandungi bahan dan kandungan yang meragukan.

Ada di antara produk pencerahan kulit ini mengandungi hydroquinone yang sudah diharamkan di Jepun, Australia dan kebanyakan negara di dunia. Penggunaan produk mengandungi hydroquinone bagi jangka masa panjang sebenarnya boleh menyebabkan ochronosis, iaitu kerosakan pada kulit yang menyebabkan kulit menjadi lebih gelap.

Pengharaman bahan hydroquinone dalam produk juga dikatakan kerana mempunyai kesan buruk kepada kesihatan. Di Amerika Syarikat juga, hanya kandungan hydroquinone di bawah 2% sahaja disahkan selamat oleh U.S. Food and Drug Administration. Di Kanada pula, penggunaan hydroquinone pula hanya terbatas untuk produk kecantikan rambut dan kuku sahaja dan mesti disertakan dengan label amaran.

Keadaan bertambah malang apabila tiada undang-undang yang ketat dikuatkuasakan untuk penggunaan bahan-bahan terlarang dalam produk kecantikan. Di sepanjang jalan, anda akan dapati pelbagai produk berbentuk serbuk dan sapuan pada muka yang dijual daripada pelbagai jenama.

Menurut Dr. Richard Desnoes, iaitu Presiden Persatuan Dermatologi Jamaica, kebanyakan produk yang dibungkus ini juga tidak dilabelkan tentang bahan pembuatannya. Bagi yang terlalu obses dengan keinginan untuk mempunyai kulit yang cerah, biasanya mereka akan membeli produk yang diseludup masuk dari luar.

Produk-produk dari luar ini juga biasanya mengandungi merkuri, iaitu sejenis logam yang menghalang penghasilan melanin oleh kulit. Melanin inilah yang berfungsi untuk memberikan warna sebenar pada kulit. Selain itu, merkuri juga merupakan bahan yang bertoksik dan penggunaannya dalam kuantiti yang banyak dan tempoh yang lama boleh merosakkan struktur kulit dan menyebabkan kanser kulit.

Sementara itu, bagi penduduk Jamaica yang miskin tetapi masih mempunyai keinginan untuk mempunyai kulit cerah, biasanya mereka akan menggunakan bahan-bahan asas yang terdapat di rumah seperti campuran ubat gigi dan serbuk kari yang akan memberikan mereka kulit kulit cerah kekuning-kuningan. Walaupun kedua-dua bahan ini biasanya digunakan, penggunaannya untuk pencerahan kulit adalah tidak sesuai.

Budaya mencerahkan kulit secara ekstrim ini sememangnya membimbangkan pihak Kementerian Kesihatan Jamaica. Malah, terdapat peningkatakan pelbagai masalah kesihatan dan kulit akibat daripada penggunaan produk-produk pencerahan kulit yang meragukan ini.

Kerajaan Jamaica juga aktif melancarkan kempen kesedaran tentang bahaya penggunaan produk pencerahan kulit yang tidak mendapat pengesahan doktor. Penggunaan model-model berkulit cerah dalam iklan dan poster menyebabkan ramai penduduk yang memasang impian untuk mempunyai kulit yang cerah.

Bagi mereka, golongan berkulit cerah ini lebih dihormati dan mempunyai peluang kerjaya yang lebih cerah berbanding mereka yang berkulit gelap. Selain itu, golongan yang obses dengan pencerahan kulit ini juga sebenarnya ingin mempunyai kulit yang cerah bagi menarik minat golongan yang berlainan seks dengannya.


Kisah Ibu Jepun Yang Tinggalkan Dua Anak Kecilnya Di Rumah Sehingga Reput

Sanae Nakamura, 23 tahun, mempunyai seorang anak perempuan yang sangat comel, Sakurao Hagi, 3 tahun, dan anak lelaki, Kaede Hagi, 1 tahun.

Sejak perceraian dengan suaminya pada Mei 2009, Sanae membesarkan anak-anaknya seorang diri, situasi di mana dia tidak begitu gembira.

Sanae tidak mempunyai masa atau kecenderungan untuk melakukan kerja rumah, dibuktikan oleh longgokan sampah yang bertimbun di dalam apartmentnya.

Pada Januari 2010, Sanae Nakamura mula bekerja sebagai pelayan seks di rumah pelacuran. Dia merupakan seorang wanita yang berpenampilan menarik, dan pekerjaan itu adalah perubahan dalam hidupnya daripada menjadi seorang ibu yang membosankan.

Pada Mac 2010, Sanae Nakamura mendapat teman lelaki dan mula menghabiskan malam-malam di lelaki itu, meninggalkan kedua-dua anak kecilnya bersendirian di rumah.

Situasi ini semakin kerap berlaku, dan tidak diketahui sama ada teman lelaki Sanae mengetahui bahawa dia mempunyai anak atau tidak.

Sanae hanya akan pulang ke rumahnya beberapa hari sekali dengan membawa makanan untuk anak-anaknya.

Selepas beberapa hari, seorang jiran yang prihatin menghubungi pusat kebajikan kanak-kanak Osaka kerana terdengar tangisan dan jeritan "Mama,mama!" setiap malam.

Panggilan telefon pertama yang dibuat oleh jiran tersebut adalah pada 30 Mac 2010. Pada 31 Mac, 1 dan 2 April, 2 pegawai kebajikan mengunjungi rumah Sanae untuk menyiasat perkara dengan lebih lanjut.

Namun, tiada siapa yang menyahut panggilan mereka, membuatkan 2 pegawai tersebut pulang.

Jiran tersebut sekali lagi menghubungi badan kebajikan tersebut seminggu kemudian pada 8 April 2010. 2 kanak-kanak malang tersebut masih menangis dan menjerit sehingga lewat malam.

Pegawai-pegawai kebajikan sekali lagi melawat ke rumah tersebut, namun sekali lagi, tiada siapa yang menjawab panggilan mereka.

Mereka tidak berjumpa atau menemubual jiran tersebut, tetapi terus beredar. Tidak putus asa, jiran tersebut membuat panggilan ketiga pada 18 Mei, lebih daripada 5 minggu selepas panggilan kedua, dan 11 minggu selepas panggilan pertama.

Perkara yang sama berlaku, pegawai-pegawai kebajikan datang dan tiada siapa yang membuka pintu. Disebabkan rumah tersebut disewa oleh rumah pelacuran tempat Sanae bekerja, jadi mereka tidak tahu siapa yang tinggal di situ.

Tetapi mereka tidak menghubungi rumah pelacuran tersebut untuk mengetahui siapa yang sebenarnya tinggal di situ. Mereka juga tidak menghubungi pihak polis mengenai kanak-kanak yang dilaporkan dalam bahaya.

Pada awal Jun 2010, Sanae Nakamura mengunci pintu apartmentnya dan berlalu pergi. Ia merupakan kali terakhir Sanae melawat anak-anaknya, sehinggalah kedua-dua kanak-kanak malang tersebut meninggal dunia.

Selepas lebih daripada 6 minggu, iaitu pada 29 Julai 2010, Sanae akhirnya pulang ke rumahnya. Sebaik sahaja melihat anak-anaknya mati dalam keadaan sudah reput, dia sekali lagi meninggalkan rumahnya seolah-olah tidak ada apa yang berlaku.

Dan keesokan harinya, pihak polis datang ke apartment Sanae selepas mendapat laporan daripada jiran yang terbau bau yang pelik daripada apartment nombor 303.

Pihak polis memasuki apartment tersebut melalui balkoni disebabkan pintu utama berkunci. Apabila mereka berjaya memasuki rumah, mereka menemui sumber bau busuk tersebut.

Ia datang daripada 2 mayat yang kecil dan mereput, dalam keadaan berbogel terbaring di tengah-tengah ruang tamu, dikelilingi dengan sampah sarap.

Sanae Nakamura yang juga dikenali sebagai Sanae Shimomura, ditahan pada 30 Julai 2010, dan kelihatan seperti tidak menyesal dengan apa yang berlaku.

Sanae Nakamura dibicarakan di Mahkamah Daerah Osaka atas dakwaan membunuh anak-anaknya.

Dia membela diri dengan mengatakan tidak bermaksud untuk membunuh anak-anaknya apabila membiarkan mereka terkunci dalam apartment tanpa makanan dan air selama berminggu-minggu.

Sanae menyalahkan pengalaman buruknya ketika dia kecil yang mana dia diabaikan dan dicabul, membuatkannya tidak sukakan perkara yang tidak menyenangkan.

Pihak mahkamah akhirnya mendapati Sanae bersalah di atas kesalahan membunuh, dan dijatuhkan hukuman 30 tahun penjara.

Berikutan keputusan itu, peguam Sanae kemudiannya membuat rayuan. Pada 25 Mac 2013, Mahkamah Tinggi mengekalkan hukuman 30 tahun tersebut.

Hakim Yasuhiro Morioka menjelaskan bahawa tindakan Sanae telah menyebabkan kedua-dua kanak-kanak tidak bersalah itu maut. Beliau menilai hukuman yang diberikan oleh Mahkamah Daerah Osaka sebagai sesuai.

Beliau juga menegaskan bahawa keadaan terdesak yang dihadapi kedua-dua anaknya yang kelaparan itu sebagai "melampaui batas imaginasi" dan kematian mereka adalah "tersangat kejam".

Kisah ini telah difilemkan dalam "Sunk Into The Womb" yang ditayangkan pada tahun 2013.

Kes ini sama seperti kes Rie Fujii pada tahun 2001. Rie Fujii, seorang warga Jepun yang tinggal di Kanada, meninggalkan anak-anaknya yang masing-masing berusia 15 dan 3 bulan di apartmentnya bersendirian ketika melawat teman lelakinya.

Selepas 10 hari, dia pulang ke rumah dan mendapati kedua-dua anaknya telah mati akibat kelaparan. Rie hanya dijatuhkan hukuman 5 tahun penjara dan dihantar pulang ke Jepun setelah dibebaskan.


Berapa Jumlah Wang Tunai Bagi Pemenang Piala Dunia?

Ganjaran hadiah yang sangat lumayan membuatkan kemenangan dalam kejohanan sukan terbesar di dunia ini lebih berprestij.

Memenangi Piala Dunia tidak dapat diragui lagi sebagai kemuncak karier bagi kebanyakan pemain bola sepak dan akan menjadi penghargaan yang akan kekal sepanjang hayat mereka.

Fakta bahawa kejohanan terulung ini hanya diadakan selama empat tahun sekali, menambahkan lagi kehebatannya namun bukan itu sahaja yang menjadi rebutan 32 buah pasukan yang bersaing dalam pertandingan ini.

Sama seperti kebanyakan pertandingan bola sepak tahap tertinggi yang lain di era moden ini, hadiah berbentuk kewangan akan diberikan jika memenangi Piala Dunia malahan bagi pasukan yang tewas masih boleh mengaut sejumlah wang yang lumayan.

Dengan pertandingan yang hampir tiba ke penghujungnya apabila Perancis bertemu Croatia di pentas final nanti, Iluminasi.com membawa anda melihat berapakah jumlah hadiah wang yang disediakan di Russia pada kali ini.

Pada bulan Oktober 2017, badan induk bola sepak FIFA telah mengesahkan hadiah wang tunai keseluruhan berjumlah $400 juta (lebih RM1600 juta) akan dikongsi diantara kesemua pasukan yang bertanding dalam Piala Dunia 2018.

Hanya dengan berjaya bertanding di pentas Piala Dunia 2018, ia bernilai sekurang-kurangnya $9.5 juta (lebih RM38 juta) - $8 juta untuk pasukan yang bersaing di peringkat kumpulan dan $1.5 juta untuk kos pertandingan.

JIka satu pasukan itu berjaya melepasi peringkat kumpulan tetapi disingkirkan di peringkat 16 terbaik mereka akan dihadiahkan tambahan sebanyak $4 juta, jadi mereka akan menerima keseluruhan sebanyak $12 juta (lebih RM48 juta).

Pasukan yang tersingkir di peringkat suku akhir pula akan menerima sebanyak $4 juta lagi tambahan ($16 juta) dan setiap empat pasukan terakhir iaitu yang layak ke separuh akhir pula akan menerima jumlah tambahan yang berbeza, bergantung kepada persembahan dan prestasi mereka.

Pasukan yang tewas di separuh akhir dan akan merebut tempat ke-3 dalam perlawanan paly-off akan berkongsi wang sebanyak $46 juta (lebih RM185 juta), dengan $24 juta akan dihadiahkan kepada pemenang dan $22  juta kepada pasukan yang tewas.

Perlawanan akhir Piala Dunia 2018 akan bernilai sebanyak $66 juta (lebih RM266 juta) dan pemenang akan menerima habuan sebanyak $38 juta, dengan naib juara menerima sebanyak $28juta.

Kesemua hadiah ini akan dibayar kepada pasukan-pasukan terbabit selepas tamat pertandingan.

Anda boleh melihat pecahan hadiah wang tunai yang lumayan ini dalam jadual di bawah.

Hadiah wang tunai yang disediakan kepada pasukan yang bertanding pada edisi Piala Dunia 2014 adalah sedikit rendah berbanding yang ditawarkan pada tahun ini dengan jumlah wang keseluruhan adalah sebanyak $358 juta (lebih RM 1400 juta  kurang $42 juta (RM170 juta) berbanding 2018.

Pasukan Jerman memenangi kejohanan edisi tersebut dan dibayar $35 juta (lebih RM140 juta) di atas kemenangan tersebut, dimana jumlah tersebut adalah $3 juta (RM12 juta) kurang daripada apa yang menanti pemenang edisi 2018. Argentina, yang tewas pada final edisi 2014, mendapat sebanyak $25 juta(RM100 juta), sementara pemenang tempat ketiga iaitu Belanda diberi sebanyak $22 juta(RM88 juta) manakala tuan rumah Brazil yang hanya di kedudukan keempat mendapat sebanyak $20 juta(RM 80 juta).

Dana hadiah wang tunai FIFA induk akan dianugerahkan kepada persatuan-persatuan kebangsaan dan persatuan-persatuan ini sendiri akan menghadiahkan ganjaran kepada pasuka masing-masing untuk persembahan mereka.

Pembayaran bonus berasaskan persembahan akan dikongsi bersama pasukan-pasukan yang mengambil bahagian dan, ia akan meningkat bergantung kepada prestasi sesebuah pasukan itu.

Pembayaran bonus ini bergantung kepada budi bicara setiap persatuan dan biasanya akan dibincangkan dengan wakil kepada semua pemain.

Jangkaan terhadap setiap satu pasukan semestinya berbeza, jadi pembayaran bonus ini juga pasti berbeza untuk setiap pasukan.

Sebagai contoh, negara-negara yang dijangka akan mencabar kejuaraan akan diberi ganjaran yang lebih kecil jika berjaya melangkah ke peringkat suku akhir berbanding pasukan-pasukan yang mungkin dilihat akan tersingkir seawal peringkat kumpulan.

Keseluruhannya, hadiah wang tunai yang ditawarkan secara jelas adalah sangat lumayan. Jadi tidak hairan mengapa semua pemain bermain bermati-matian bagi memastikan pasukan mereka berjaya mencapai sasaran yang ditetapkan dan jika mereka berjaya melagkaui sasaran tersebut, jelas ia merupakan satu pencapaian yang boleh dikatakan sebagai bonus tambahan.


Olympus Mons: Gunung Tertinggi Dalam Sistem Suria

Terletak di rantau Tharsis Montes di Marikh, berhampiran khatulistiwa di hemisfera barat planet ini, Olmpus Mons (bahasa Latin untuk "Gunung OIympus") adalah gunung berapi yang membentang sepanjang 601 kilometer lebar dan 25 kilometer tinggi, kira-kira 3 kali ganda ketinggian Gunung Everest.

Keluasan Olympus Mons iaitu kira-kira 310,798 kilometer persegi jauh meninggalkan gunung berapi yang terbesar di bumi iaitu Tamu Massif yang terletak di barat laut Lautan Pasifik, dengan keluasan 292,500 kilometer persegi.

Bukan itu sahaja, keluasan gunung berapi ini hampir-hampir menyamai keluasan Malaysia yang berkeluasan 330,803 kilometer persegi. Bayangkan sebuah gunung berapi yang hampir sama besar dengan saiz Malaysia, dan setinggi 25 kilometer.

Selain itu, gunung berapi Marikh ini mempunyai ketinggian lebih daripada 6 kali ketinggian gunung berapi tertinggi di dunia iaitu Mauna Kea dan Mauna Loa di Hawaii, Amerika Syarikat.

Walaupun saiznya yang agak besar, Olympus Mons sebenarnya adalah antara gunung berapi yang termuda di Marikh, yang tebentuk ketika zaman Hesperian iaitu sekitar 3.1 hingga 3.7 biilion tahun yang lalu, dengan beberapa bahagian gunung ini yang hanya berusia beberapa juta tahun sahaja.

Memandangkan usianya yang mudah, secara relatifnya, para saintis percaya bahawa gunung berapi ini mungkin masih aktif.

Namun jika gunung berapi tertinggi dalam sistem suria ini meletus, ia tidak akan mewujudkan letupan besar seperti mana yang anda bayangkan. Olympus Mons adalah apa yang dikenal sebagai gunung berapi perisai, yang terbentuk di atas titik panas lava cair.

Ia tidak meletup dengan dahsyat, sebaliknya lava yang rendah kelikatan ini akan mengalir secara perlahan-lahan tetapi berterusan untuk satu tempoh yang sangat lama.

Aliran lava yang berterusan ini kemudiannya menjadi keras dan membentuk sisi gunung berapi, oleh itu gunung berapi perisai mempunyai cerun yang beransur-ansur.

Malah, purata cerun Olympus Mons hanyalah 5%. Gunung berapi perisai seperti ini juga terdapat di Bumi, antaranya termasuklah Mauna Kea dan Mauna Loa. Dan sudah tentu sekali skala Olympus Mons sama sekali tak seperti apa yang ada di Bumi.

Olympus Mons mampu untuk membesar jauh daripada mana-mana gunung di Bumi dan menjadi gunung tertinggi dalam sistem suria disebabkan oleh sifat permukaan Marikh yang unik.

Marikh mempunyai permukaan graviti yang lebih rendah berbanding Bumi, membolehkan lebih banyak lava terbina dari masa ke masa.

Selain itu, gunung berapi Marikh juga mempunyai kadar letusan yang lebih tinggi dan jangka hayat yang lebih lama berbanding gunung berapi di Bumi.

Walaupun sebahagian besar gunung berapi di Bumi aktif untuk tempoh beberapa juta tahun, namun para saintis mencatatkan bahawa letusan aktif oleh gunung berapi di Marikh berlangsung selama 90 juta tahun.

Ini membolehkan lebih banyak masa bagi lava untuk membina dan mencipta struktur pergunungan yang tersangat besar.

Marikh juga mempunyai pergerakan plat tektonik yang sangat terhad, bermakna permukaan ini tidak beralih selepas gunung berapi meletus.

Jadi, gunung berapi tersebut berada di lokasi yang tetapi untuk tempoh yang lebih lama. Ia memudahkan lava untuk terbina di atasnya, menghasilkan gunung gergasi yang jauh lebih besar daripada yang ada di Bumi.

Di planet kita, pergeseran plat tektonik akan mengubah kedudukan gunung berapi dan membawa kepada penghasilan gugusan pulau gunung berapi yang kecil, dan bukannya sebuah gunung berapi yang besar.

Oleh kerana saiz Olympus Mons yang begitu besar, ia dapat dilihat oleh ahli astronomi sejak awal tahun 1800-an lagi.

Ahli astronomi Giovanni Schiaparelli telah mengkaji permukaan marikh pada tahun 1877 dan mendokumenkan apa yang beliau percaya sebagai terusan di samping tompok yang cerah, yang dipercayai sebagai puncak kepada sesuatu yang besar.

Apabila teknologi teleskop semakin maju, beliau dapat menentukan bahawa terusan tersebut bukanlah saluran air seperti yang dijangkakannya, tetapi tompok cahaya yang dilihatnya memang merupakan puncak kepada struktur pergunungan yang besar.

Beliau menamakannya sebagai Nix Olympica, yang bermakna "Salji Olimpik". Akhirnya, pada tahun 1971, NASA menghantar probe tanpa pemandu iaitu Marine 9 ke angkasa lepas untuk menerokai permukaan Marikh dengan lebih jelas.

Ia sampai ke Marikh pada 14 November di tengah-tengah ribut debu yang besar, tetapi imej yang diambil dan dihantar ke Bumi menunjukkan apa yang Giovanni dan yang lain percaya itu bukan sahaja puncak gunung, tetapi juga sebahagian daripada gunung berapi yang tersangat besar.

NASA kemudiannya menamakannya semula daripada Nix Olympia kepada Olympus Mons untuk menggambarkan penemuan baru. Sejak itu, NASA sentiasa memerhati petunjuk kepada bila letusan seterusnya akan berlaku.


Sejarah Dan Asal-Usul Sukan Bola Sepak

Bila kita sebut tentang sejarah sukan bola sepak, pasti kita akan terbayang negara England atau mana-mana negara Britain yang dikatakan pengasas sukan bola sepak. Pandangan ini sangat popular sehinggakan ada ramai pihak mengaitkan England sebagai 'tempat asal bola sepak.'

Harus diakui negara-negara Britain menjadi pihak yang mempopularkan sukan bola sepak moden, tetapi menurut rekod sejarah negara yang mencipta sukan bola sepak bukanlah mana-mana negara barat, tetapi negara China.

Negara England memang memegang rekod dalam sejarah dunia berkaitan bola sepak. Kelab tertua di dunia, Sheffield FC berasal dari sana. Peraturan mengenai perlawanan bola sepak professional dilakukan di England. Sistem kad merah dan kuning menghukum pemain juga dicipta oleh warganegara Britain.

Namun catatan sejarah mendapati negara China sudah pun bermain permainan ini sejak tahun 206BC lagi.

Bola sepak di China ketika itu digelarkan 'cuju', cara sebutannya pula 'su-chu,' perkataan yang sama digunakan masyarakat mereka merujuk kepada bola sepak. Walaupun sudah dimulakan lebih awal, hanya semasa zaman Dinasti Song pada tahun 960 hingga tahun 1279 cuju menjadi sangat popular.

Cuju dikatakan berasal daripada sejenis bentuk latihan yang diamalkan oleh askar-askar China yang kemudiannya ditiru masyarakat mereka sebagai satu bentuk permainan oleh golongan bangsawan, sebelum sampai kepada keseluruhan masyarakat mereka.

Semasa zaman Dinasti Song, berikutan peningkatan taraf hidup yang baik, sukan cuju mula dimainkan oleh segenap lapisan masyarakat dengan pertandingan di antara pasukan mula diwujudkan. Pada ketika ini, pemain-pemain berstatus professional sudah mula ada. Ada pemain yang dilantik wakil rasmi pemain Istana Maharaja dan ada juga pemain yang menyara diri dengan bermain cuju.

Dalam buku 'Dongjing Meng Hua Lu' atau 'The Eastern Capital: A Dream of Splendor' karya Meng Yuanlao yang diterbitkan pada tahun 1126, Meng menceritakan berkenaan cuju yang menjadi permainan masyarakat setempat di Kaifeng, dimainkan dengan format berbeza.

Berbeza dengan sekarang, format bola sepak terawal China mempunyai beberapa iterasi namun kebiasaannya tergolong kepada dua, dengan satu mempunyai gol untuk jaringan dilakukan dan satu lagi dimainkan tanpa gol. Ini berdasar kepada buku peraturan yang dikarang oleh penulis Wang Yuncheng pada zaman Dinasti Song.

Sebuah tiang setinggi 10 meter didirikan dihiasi dengan perhiasan seperti tali dan kain berwarna-warni dengan lubang lebih kurang satu kaki lebar ditebuk di tiang itu. Pemain yang mewakili dua pasukan berbeza akan berebut-rebut cuba memasukkan bola ke dalam tiang tersebut tanpa menggunakan badan, dengan kebanyakan anggota badan lain dibenarkan penggunaannya.

Bola yang digunakan berubah-ubah menjadi lebih baik. Pada mulanya mereka menggunakan bola yang diperbuat daripada kulit dan diisi dengan bulu haiwan yang kemudiannya ditambah baik dengan bola kulit yang diisikan dengan angin.

Bagi masyarakat China ketika itu, apa yang lebih penting bukanlah kemenangan. Cuju dilihat sebagai satu pertandingan yang menjalinkan pemuafakatan antara masyarakat mereka selain membantu menyihatkan badan.

Oleh sebab itulah pada ketika itu wanita-wanita China turut sama melibatkan diri dalam sukan tersebut, dengan dayang-dayang istana dikatakan gemar bermain cuju dalam satu sajak lama bertajuk 'Palace Poem' dan kemahiran mereka boleh dikatakan tidak ada bezanya dengan pemain-pemain lelaki.

Cuju mengalami kejatuhan populariti pada zaman Dinasti Ming pada tahun 1368 sehinggalah tahun 1644. Kewujudan rumah-rumah pelacuran yang menjadikan cuju sebagai daya penarik pelanggan menyebabkan sukan cuju mula sinonim dengan aktiviti maksiat.

Ini menyebabkan pegawai-pegawai kerajaan mula kerap mengunjungi rumah pelacuran bukan sahaja untuk kegiatan kurang bermoral, bahkan bermain cuju bersama-sama. Kegemaran baru masyarakat China ini terlalu berleluasa, sehingga menganggu urusan pentadbiran kerajaan China. Maharaja Dinasti Ming ketika itu, Maharaja Zhu Yuanzhang terpaksa mengenakan larangan kepada sukan tersebut, menyebabkan popularitinya semakin lama semakin menurun.

Sistem masyarakat China ketika itu juga dikatakan terlalu mementingkan kemewahan dan kebendaan, turut sama menyebabkan tidak ramai lagi individu-individu yang mahu menjadikan cuju sebagai sukan harian atau sumber mata pencarian. Kesan daripada perubahan-perubahan ini menyebabkan sukan cuju yang mempunyai warisan hampir 2,000 tahun mula diabaikan di China.

Walaupun begitu, tradisi sukan cuju terus hidup di kalangan masyarakat Jepun yang turut sama mempopularkan sejenis sukan yang dinamakan 'kemari' sejak tahun 644. Menurut catatan sejarah, 'kemari' berasal daripada pengenalan cuju di Jepun satu masa dahulu.

Walaupun cuju mengalami kejatuhan di China, kemari terus dimainkan sehingga ke hari ini oleh masyarakat Jepun. Cuju lebih bersifat kompetitif sementara kemari pula tidak ada peraturan yang menentukan kemenangan atau kekalahan.

Setiap tahun, masyarakat Jepun akan bermain kemari semasa sambutan tahun baru dan juga festival kemari di Nara, bagi mengekalkan tradisi yang beribu tahun lamanya.


6 Aksi Semangat Kesukanan Bola Sepak Yang Paling Hebat Pernah Berlaku

Walau sehebat mana sesebuah perlawanan bola sepak itu, ia hanyalah sejenis sukan sama seperti sukan-sukan yang lain.

Ya, kemenangan adalah sangat penting, namun apa yang lebih penting nilai sukan dan semangat kesukanan itu sendiri.

Pasti anda pernah menonton perlawanan di mana para pemain sanggup melakukan apa sahaja untuk memperoleh kemenangan, sehingga sanggup menipu atau berpura-pura sakit.

Antara insiden yang paling popular adalah insiden "Hand of God", di mana Maradona menjaringkan gol menggunakan tangan ketika menetang England pada Piala Dunia 1986.

Namun, masih terdapat ramai pemain-pemain yang jujur dan mementingkan perlawanan yang adil, dan dengan itu iluminasi.com kongsikan 6 aksi semangat kesukanan dalam bola sepak yang paling hebat dalam sejarah.

Pada tahun 2007, perlawanan di antara Notthingham Forest dan Leicester telah dibatalkan melalui persetujuan kedua-dua pasukan selepas pemain pertahanan Leicester, Clive Clark pengsan dalam bilik persalinan ketika waktu rehat.

Perlawanan dijadualkan semula 3 minggu kemudian. Ketika perlawanan dimulakan oleh Notthingham Forest, kesemua pemain Leicester berdiri kaku dan tidak mencabar bola yang dimiliki oleh pemain lawan.

Malah, mereka memberikan ruang luas kepada pemain Notthingham Forest untuk membawa bola dan menjaringkan gol.

Apa yang sebenarnya berlaku adalah Leicester membiarkan pasukan lawan untuk menjaringkan gol, bagi memberikan kelebihan 1 jaringan kepada Notthingham Forest, seperti mana dalam perlawanan sebelum itu.

Paolo Di Canio sememangnya terkenal dengan kontroversi sepanjang kariernya di Liga Perdana Inggeris, namun beliau telah melakukan sesuatu yang mengejutkan semua orang.

Ketika bermain untuk West Ham di Goodison Park, Paolo Di Canio membuatkan kita menyaksikan satu detik permainan yang adil yang pernah dilihat dalam sejarah bola sepak.

Dengan perlawanan terikat dengan jaringan 1-1 dengan waktu permainan hampir 90 minit, pemain Itali ini dihidangkan dengan kesempatan emas untuk menjaringkan gol kemenangan selepas penjaga gol Everton, Paul Gerard, tiba-tiba pengsan ketika mencabar bola.

Dengan pintu gol terbuka luas dan kemenangan boleh dicapai dengan hanya satu sentuhan sahaja, Paolo memilih untuk menangkap bola tersebut dan menghentikan permainan, bagi membolehkan Paul Gerrard menerima rawatan.

Dalam perlawanan menentang Arsenal di Highbury pada tahun 1997, Robbie Fowler menerima hantaran jauh daripada Mark Wright.

Dengan hanya perlu menewaskan satu-satunya pemain lawan yang tinggal iaitu penjaga gol Arsenal, David Seaman, malangnya Robbie tersadung dan terjatuh di dalam kotak penalti.

Pengadil kemudiannya menunjukkan isyarat bahawa sepakan penalti diberikan. Jika pemain lain, pastinya sangat gembira dengan keputusan ini, malah ada yang sengaja berlakon untuk mendapatkan sepakan penalti.

Tetapi tidak bagi Robbie Fowler. Melihatkan keadaan itu, Robbie bingkas bangun dan cuba untuk meyakinkan pengadil bahawa beliau terjatuh sendiri, dan bukan disebabkan oleh penjaga gol.

Namun, sepakan penalti tetap diberikan walaupun Fowler sendiri mengaku beliau terjatuh sendiri. Perkara itu dipuji oleh FIFA dan telah memenangi hati semua peminat.

Pada tahun 1999, Arsene Wenger membawa masuk pemain baru, Nwanko Kanu ke dalam pasukan Arsenal.

Namun, perlawanan FA Cup menentang Sheffield United berlangsung selepas kemasukan Kanu dan dia belum sempat memahami protokol perlawanan liga Inggeris.

Dengan perlawanan hanya berbaki 10 minit, jaringan menunjukkan 1-1. Sheffield United kemudian itu menendang bola keluar padang bagi membolehkan salah seorang pemain menerima rawatan.

Setelah rawatan diberikan, pemain Arsenal Roy Parlor membuat lontaran ke kepada penjaga gol Sheffield United, Alan Kelly bagi memulakan semula perlawanan yang adil.

Kanu yang tidak menyedari akan kebiasaan itu telah merampas bola dan menghantar kepada Marc Overmas lalu menjaringkan gol.

Berasa malu dengan tindakan itu, pengurus Arsenal memutuskan untuk membatalkan keputusan dan mahu mengadakan semula perlawanan tersebut untuk perlawanan yang lebih adil.

Semasa bermain untuk Ajax menentang SC Cambuur, Jan Vertonghen yang ketika itu berusia 19 tahun, secara tak sengaja menjaringkan gol ketika cuba untuk mengembalikan bola kepada pihak lawan selepas bola dikeluarkan bagi membolehkan rakan sepasukannya menerima rawatan.

Jan yang berasa bersalah disebabkan gol tersebut, kemudiannya mengarahkan rakan sepasukannya untuk membiarkan pemain lawan untuk membawa bola tanpa halangan dan menjaringkan gol, bagi menyamakan kedudukan.

Jan Vertonghen menerima pujian daripada rakan sepasukan dan pihak lawan, serta peminat bola sepak yang menonton.

Miroslave Klose bukan sahaja antara penjaring gol terhebat sepanjang zaman, tetapi juga salah seorang yang budiman dalam perlawanan.

Beliau terkenal dengan kehebatan menjaringkan gol, namun Klose tidak menggunakan "apa-apa dan bagaimana" cara sekalipun untuk menjaringkan gol, tidak seperti pemain-pemain lain yang hanya mementingkan jaringan.

Dalam perlawanan menentang Napoli pada tahun 2012, Klose yang bermain untuk Lazio telah menjaringkan gol melalui sepakan penjuru.

Namun, Klose kemudiannya mengaku kepada pengadil bahawa beliau menggunakan tangan untuk menampan bola masuk ke dalam gawang lawan.

Pengadil membatalkan gol tersebut, walaupun pada awalnya jaringan gol diberikan, disebabkan pengakuan oleh Klose.


8 Perkara Yang Berlaku Jika Anda Terlalu Banyak Berfikir

Terlalu banyak berfikir merupakan ciri-ciri unik yang boleh dimiliki seseorang, namun ia berada di atas garisan yang membezakan di antara waras dan tidak siuman.

Mereka yang memiliki ciri-ciri ini kerap terlalu menganalisa atau terlalu mengira sesuatu dalam setiap situasi tanpa sebab.

Ini akan membawa kepada kelumpuhan analisa, satu situasi yang mana keputusan atau tindakan tidak pernah dibuat sekaligus memberikan kesan buruk kepada hidup anda.

iluminasi.com ingin kongsikan 8 perkara yang berlaku kepada individu yang terlalu banyak berfikir.

Terlalu banyak berfikir pasti akan membawa kepada kesukaran dalam membuat keputusan, tetapi anda berfikiran bahawa anda hanyalah proaktif dan merancang lebih awal.

Ini terbukti apabila anda tidak tergesa-gesa terhadap sesuatu atau tidak dapat membuat keputusan serta merta. Sebagai contoh, apabila anda cuba merancang untuk melakukan perubahan karier.

Jika anda menganalisa semua kemungkinan yang akan berlaku dan setiap tindakan untuk setiap situasi, ia adalah bukti bahawa fikiran anda sentiasa berfikir secara berlebihan, atau pun overdrive.

Sebaik sahaja sesuatu timbul dalam fikiran anda, pasti akan ada beribu-ribu lagi pendapat lain yang datang dan membuatkan anda menjadi keliru.

Fikiran anda akan kerap menjadi seperti rollercoaster, dipenuhi dengan terlalu banyak emosi dan anda berasa gembira, marah, sedih dan tak puas hati pada masa yang sama.

Akan ada masanya apabila anda akan tertanya-tanya mengapa diri anda tidak berasa apa-apa emosi.

Bagi anda, tiada jawapan "ya" atau "tidak" yang mudah. Anda beranggapan bahawa setiap satu jawapan pasti mempunyai perkara atau mesej tersembunyi yang mengarahkan otak anda memasuki sebuah bilik gelap.

Dalam situasi tertentu, anda boleh memikirkan pilihan yang paling teruk, tak kisah ada sama ia adalah mungkin atau tidak mungkin.

Sebagai contoh, jika pasangan anda tidak membalas mesej anda, pasti anda akan terfikir sama ada dia sibuk atau bersama orang lain dan terlupa mengenai anda. Permainan meneka yang tak berkesudahan ni akan membuatkan anda kusut.

Tak kisahlah apa platform sekalipun yang anda gunakan, anda akan bergelut untuk memuatnaik status atau menghantar mesej. Kesan ini dapat dirasakan dalam perhubungan.

Pada peringkat awal, anda mungkin akan berasa sukar untuk menghantar satu baris mesej kerana otak anda menghuraikan bagaimana mesej anda akan ditafsirkan.

Anda mungkin akan menaip sesuatu, kemudian memadamkannya semula dan akhirnya menghantar mesej yang lain.

Anda tak mudah membiarkan sesuatu pergi begitu sahaja. Ia amat jelas memandangkan kecenderungan anda untuk berfikir secara keterlaluan dan ketidakupayaan untuk mencapai keputusan.

Pada mulanya, anda mendapat jalan penyelesaian dan kemudiannya memikirkan alternatif lain untuk membuat kesimpulan yang lebih baik.

Ini boleh menjadi kaedah kerja yang baik untuk membangunkan rancangan kontigensi untuk setiap keadaan, namun jika digunakan dalam situasi yang muda, ia akan menjengkelkan orang lain serta meletihkan diri anda sendiri.

Akan ada orang yang akan membuatkan anda berasa gembira dan istimewa. Anda mungkin berasa istimewa apabila seseorang membantu anda membuat keputusan atau berkata ayat-ayat yang membuatkan anda tersentuh.

Sebaik sahaja anda mengetahui niat individu tersebut, tanpa penghakiman atau pemeriksaan terlebih dahulu, anda akan menjanjikan kesetiaan terhadap individu tersebut.

Ini mungkin agak jelas bagi anda. Kecenderungan anda untuk berfikir terlalu banyak boleh merumitkan situasi yang mudah kerana anda beranggapan bahawa hidup ini tiada yang mudah.

Anda akan sentiasa tertanya-tanya jika ada sesuatu yang salah dan anda akan cuba untuk memperbaiki keadaan. Oleh itu, bukan orang lain atau keadaan, tetapi anda adalah individu yang merumitkan keadaan.

Kecenderungan anda untuk berfikir terlalu banyak telah membuatkan anda selesa untuk terlibat dalam perbualan yang mendalam dan tidak gemar untuk berbual kosong.

Anda lebih suka perbualan yang mendalam yang membincangkan butiran-butiran kehidupan dan situasi yang menarik bagi anda. Anda mahu tahu mengapa seseorang itu melakukan apa yang mereka mahu dan juga tujuan hidup mereka.

Perbualan mendalam memuaskan rasa ingin tahu yang ada dalam minda anda kerana ia menggalakkan rantaian pemikiran dalam fikiran anda, yang menjadi "makanan" kepada otak anda yang terlalu banyak berfikir.

Kecenderungan anda berfikir banyak di sebalik cinta anda untuk perbualan yang panjang dan mendalam dan tidak suka untuk ceramah kecil. Anda cenderung ke arah perbualan yang mendalam yang membincangkan butiran kehidupan dan situasi yang lazat dan anda tidak berminat bercakap tentang cuaca atau apa yang anda ada untuk makan tengahari.

Anda ingin tahu mengapa orang melakukan apa yang mereka mahu lakukan dan tujuan mereka dalam kehidupan. Perbualan yang mendalam memuaskan rasa ingin tahu ini kerana ia menggalakkan rantaian pemikiran dalam fikiran anda yang memberi makan otak yang berlebihan.